02013R0231 — SL — 01.08.2022 — 002.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B DELEGIRANA UREDBA KOMISIJE (EU) št. 231/2013 z dne 19. decembra 2012 o dopolnitvi Direktive 2011/61/EU Evropskega parlamenta in Sveta v zvezi z izjemami, splošnimi pogoji poslovanja, depozitarji, finančnim vzvodom, preglednostjo in nadzorom (Besedilo velja za EGP) (UL L 083 22.3.2013, str. 1)

spremenjena z:





popravljena z:









▼B

DELEGIRANA UREDBA KOMISIJE (EU) št. 231/2013

z dne 19. decembra 2012

o dopolnitvi Direktive 2011/61/EU Evropskega parlamenta in Sveta v zvezi z izjemami, splošnimi pogoji poslovanja, depozitarji, finančnim vzvodom, preglednostjo in nadzorom

(Besedilo velja za EGP)







POGLAVJE I

OPREDELITEV POJMOV

Člen 1

Opredelitev pojmov

Poleg opredelitve pojmov iz člena 2 Direktive 2011/61/EU se v tej uredbi uporabljajo naslednje opredelitve pojmov:

1. „kapitalska obveznost“ pomeni pogodbeno obveznost vlagatelja, da alternativnemu investicijskemu skladu (AIS) na zahtevo UAIS zagotovi dogovorjen znesek naložbe;

2. „zadevna oseba“ v zvezi z UAIS pomeni: (a) direktorja, partnerja ali enakovredno osebo ali člana vodstva UAIS; (b) zaposlenega pri UAIS ali katero koli drugo fizično osebo, katere storitve so na voljo ali pod nadzorom UAIS in ki je vključena v opravljanje storitev upravljanja skupnega portfelja s strani UAIS; (c) fizično ali pravno osebo, ki je neposredno vključena v izvajanje storitev za UAIS na podlagi dogovora o prenosu pooblastil na tretje osebe za namene upravljanja skupnega portfelja s strani UAIS;

3. „višje vodstvo“ pomeni osebo ali osebe, ki učinkovito opravljajo dejavnost UAIS v skladu s členom 8(1)(c) Direktive 2011/61/EU in, če je ustrezno, izvršilnega člana ali člane vodstvenega organa;

4. „vodstveni organ“ pomeni organ UAIS s pristojnostjo sprejemanja končnih odločitev, ki vključuje nadzorne in upravne naloge ali le upravno nalogo, če sta navedeni nalogi ločeni;

5. „posebna ureditev“ pomeni ureditev, ki nastane neposredno zaradi nelikvidne narave sredstev AIS, kar vpliva na posebne pravice vlagateljev glede odkupa vrste enote ali deleža AIS, in je posebej prilagojena ali ločena ureditev od splošnih pravic vlagateljev glede odkupa;

▼M2

6. „tveganje glede trajnostnosti“ pomeni tveganje glede trajnostnosti, kot je opredeljeno v točki 22 člena 2 Uredbe (EU) 2019/2088 Evropskega parlamenta in Sveta ( 1 );

7. „dejavniki trajnostnosti“ pomenijo dejavnike trajnostnosti, kot so opredeljeni v točki 24 člena 2 Uredbe (EU) 2019/2088.

▼B







POGLAVJE II

SPLOŠNE DOLOČBE







ODDELEK 1

Izračun upravljanih sredstev

(člen 3(2) Direktive 2011/61/EU)

Člen 2

Izračun celotne vrednosti upravljanih sredstev

1. Da bi izpolnjeval pogoje glede izjem iz člena 3(2) Direktive 2011/61/EU, UAIS: (a) opredeli vse AIS, za katere je imenovan kot zunanji UAIS, ali AIS, katerega UAIS je, če pravna oblika AIS omogoča notranje upravljanje v skladu s členom 5 Direktive 2011/61/EU; (b) za vsak upravljan AIS opredeli portfelj sredstev in v skladu s pravili vrednotenja iz zakonodaje države, v kateri ima AIS sedež, in/ali pravili upravljanja in ustanovnimi listinami AIS določi ustrezno vrednost upravljanih sredstev, vključno z vsemi sredstvi, pridobljenimi z uporabo finančnega vzvoda; (c) združi ugotovljene vrednosti upravljanih sredstev za vse upravljane AIS in primerja ugotovljeno celotno vrednost upravljanih sredstev z ustreznim pragom iz člena 3(2) Direktive 2011/61/EU.

2. Za namene odstavka 1 se kolektivni naložbeni podjemi za vlaganja v prenosljive vrednostne papirje (KNPVP), za katere UAIS v skladu z Direktivo 2009/65/ES deluje kot pooblaščena družba za upravljanje, ne vključijo v izračun.

Za namene odstavka 1 se AIS, ki jih upravlja UAIS in za katerega je UAIS prenesel naloge v skladu s členom 20 Direktive 2011/61/EU, vključijo v izračun. Portfelj AIS, ki ga UAIS upravlja na podlagi prenosa, pa se izključi iz izračuna.

3. Za namene izračuna celotne vrednosti upravljanih sredstev se vsaka pozicija izvedenega finančnega instrumenta, vključno z vsemi instrumenti v prenosljivih vrednostnih papirjih, pretvori v enakovredno pozicijo v osnovnih sredstvih navedenega izvedenega finančnega instrumenta, in sicer z uporabo metodologij za pretvorbo iz člena 10. Absolutna vrednost navedene enakovredne pozicije se nato uporabi za izračun celotne vrednosti upravljanih sredstev.

4. Kadar AIS vlaga v druge AIS, ki jih upravljajo isti zunanji UAIS, se navedena naložba izključi iz izračuna upravljanih sredstev UAIS.

5. Kadar en oddelek notranje ali zunanje upravljanega AIS vlaga v drug oddelek navedenega AIS, se navedena naložba lahko izključi iz izračuna upravljanih sredstev UAIS.

6. Celotna vrednost upravljanih sredstev se izračuna v skladu z odstavki 1 do 4, in sicer vsaj enkrat na leto in z uporabo najnovejših vrednosti sredstev. Najnovejša vrednost sredstev za vsak AIS se izračuna v dvanajstih mesecih pred datumom izračuna praga v skladu s prvim stavkom tega odstavka. UAIS določi datum izračuna praga, ki ga dosledno uporablja. Kakršno koli spremembo izbranega datumu je treba upravičiti pristojnemu organu. UAIS pri izbiri datuma izračuna praga upošteva čas in pogostost vrednotenja upravljanih sredstev.

Člen 3

Stalno spremljanje upravljanih sredstev

UAIS vzpostavi, izvaja in uporablja postopke za stalno spremljanje celotne vrednosti upravljanih sredstev. Spremljanje odraža najnovejši pregled upravljanih sredstev in vključuje spremljanje dejavnosti vpisov in odkupov ali, kjer je ustrezno, črpanje in distribucijo kapitala ter vrednost sredstev, vloženih za vsak AIS.

Za namene ocene potrebe po pogostejših izračunih celotne vrednosti upravljanih sredstev se upoštevata bližina celotne vrednosti upravljanih sredstev pragu iz člena 3(2) Direktive 2011/61/EU in pričakovana dejavnost vpisa in odkupa.

Člen 4

Začasno preseganje praga

1. UAIS oceni primere, v katerih celotna vrednost upravljanih sredstev preseže zadevni prag, da bi ugotovil, ali so začasne narave.

2. Kadar celotna vrednost upravljanih sredstev preseže zadevni prag in UAIS meni, da položaj ni začasen, o tem nemudoma obvesti pristojni organ in navede, da se položaj ne šteje kot začasen, ter v 30 koledarskih dneh zaprosi za dovoljenje v skladu s členom 7 Direktive 2011/61/EU.

3. Kadar celotna vrednost upravljanih sredstev preseže zadevni prag in UAIS meni, da je položaj začasen, o tem nemudoma obvesti pristojni organ in navede, da se položaj šteje kot začasen. Obvestilo vključuje dodatne informacije, s katerimi UAIS upraviči oceno o začasnem položaju, vključno z opisom položaja in obrazložitvijo razlogov za to, da je položaj začasen.

4. Položaj se ne šteje kot začasen, če obstaja verjetnost, da se bo nadaljeval več kot tri mesece.

5. UAIS tri mesece po dnevu, ko je celotna vrednost upravljanih sredstev presegla zadevni prag, ponovno izračuna celotno vrednost upravljanih sredstev, da pristojnim organom dokaže, da je položaj, zaradi katerega je prišlo do preseganja praga upravljanih sredstev, odpravljen in da vložitev zahtevka za dovoljenje UAIS ni potrebna.

Člen 5

Informacije, ki jih je treba zagotoviti v okviru registracije

1. UAIS kot del zahteve iz člena 3(3)(b) Direktive 2011/61/EU pristojnim organom sporočijo celotno vrednost upravljanih sredstev, izračunano v skladu s postopkom iz člena 2.

2. UAIS kot del zahteve iz člena 3(3)(c) Direktive 2011/61/EU za vsak AIS zagotovijo ponudbeni dokument ali ustrezen izvleček iz ponudbenega dokumenta ali splošni opis naložbene strategije. Ustrezen izvleček iz ponudbenega dokumenta in opis naložbene strategije vključujeta vsaj naslednje informacije: (a) glavne kategorije sredstev, v katere bi AIS lahko vlagal; (b) vse industrijske, geografske ali druge tržne sektorje ali posebne razrede sredstev, ki so ključni za naložbeno strategijo; (c) opis politike AIS na področju izposoje ali finančnega vzvoda.

3. Informacije, ki jih mora UAIS zagotoviti v skladu s členom 3(3)(d) Direktive 2011/61/EU, so navedene v členu 110(1) te uredbe. Zagotovijo se v skladu s predlogo za poročanje na uradnem obrazcu, kakor je določeno v Prilogi IV.

4. Informacije, zbrane v skladu s členom 3(3)(d) Direktive 2011/61/EU, se izmenjajo s pristojnimi organi v Uniji, Evropskim organom za vrednostne papirje in trge (ESMA) in Evropskim odborom za sistemska tveganja (ESRB), če je to potrebno za izpolnjevanje njihovih dolžnosti.

5. Informacije, potrebne za registracijo, se posodabljajo in zagotavljajo vsako leto. Pristojni organi lahko iz razlogov, ki zadevajo izvajanje njihovih pristojnosti v skladu s členom 46 Direktive 2011/61/EU, od UAIS zahtevajo, da informacije iz člena 3 Direktive 2011/61/EU zagotovi pogosteje.







ODDELEK 2

Izračun finančnega vzvoda

(člen 4(3) Direktive 2011/61/EU)

Člen 6

Splošne določbe o izračunu finančnega vzvoda

1. Finančni vzvod AIS je izražen kot razmerje med izpostavljenostjo AIS in njegovo čisto vrednostjo sredstev.

2. UAIS izpostavljenost upravljanega AIS izračunajo v skladu z metodo bruto izpostavljenosti iz člena 7 in metodo zavezujoče izpostavljenosti iz člena 8.

Komisija ob upoštevanju dogajanj na trgu in najpozneje 21. julija 2015 pregleda metode izračuna iz prvega pododstavka, pri čemer določi, ali sta navedeni metodi zadostni in ustrezni za vse vrste AIS ali pa je treba razviti dodatno in neobvezno metodo za izračun finančnega vzvoda.

3. Izpostavljenost, ki je del vseh finančnih ali pravnih struktur, ki vključujejo tretje osebe pod nadzorom zadevnih AIS, je treba vključiti v izračun izpostavljenosti, kjer so zadevne strukture vzpostavljene posebej zato, da neposredno ali posredno povečujejo izpostavljenost na ravni AIS. Pri AIS, katerih osnovna naložbena politika temelji na pridobitvi nadzora nad družbami ali izdajatelji, ki ne kotirajo na borzi, UAIS v izračun finančnega vzvoda ne vključijo kakršne koli izpostavljenosti, ki obstaja na ravni navedenih družb in izdajateljev, ki ne kotirajo na borzi, če AIS ali UAIS, ki deluje v imenu AIS, ne nosi morebitnih izgub, ki presegajo njegove naložbe v zadevno družbo ali izdajatelja.

4. UAIS izključi sklenjene dogovore o izposoji, če so začasni in v celoti kriti s pogodbenimi kapitalskimi obveznostmi vlagateljev v AIS.

5. UAIS imajo na voljo ustrezno dokumentirane postopke za izračun izpostavljenosti vsakega upravljanega AIS v skladu z metodo bruto izpostavljenosti in metodo zavezujoče izpostavljenosti. Izračun se uporablja dosledno.

Člen 7

Metoda bruto izpostavljenosti za izračun izpostavljenosti AIS

Izpostavljenost AIS, ki se izračuna v skladu z metodo bruto izpostavljenosti, je vsota absolutnih vrednosti vseh pozicij, ki se vrednotijo v skladu s členom 19 Direktive 2011/61/EU in vsemi delegirani akti, sprejetimi v skladu z njo.

Za izračun izpostavljenosti AIS v skladu z metodo bruto izpostavljenosti UAIS:

(a) izključi vrednost denarnih sredstev in njihovih ustreznikov, ki so visoko likvidne naložbe v osnovni valuti AIS, ki se lahko takoj pretvorijo v znan znesek denarnih sredstev, so predmet neznatnega tveganja spremembe vrednosti in zagotavljajo donos, ki ne presega stopnje trimesečne državne obveznice visoke kakovosti;

(b) izvedene finančne instrumente pretvori v enakovredno pozicijo v njihovih osnovnih sredstvih z uporabo metodologij za pretvorbo iz člena 10 in metod iz odstavkov 4 do 9 in 14 Priloge I;

(c) izključi izposojo denarnih sredstev, ki ostanejo denarna sredstva ali njihovi ustrezniki iz točke (a), ko so zneski navedenih plačil znani;

(d) vključi izpostavljenost, ki je posledica ponovnega vlaganja denarnih posojil, izraženega kot višja tržna vrednost realizirane naložbe ali skupni znesek denarnega posojila iz odstavkov 1 in 2 Priloge I;

(e) vključi pozicije v okviru poslov začasne prodaje/začasnega nakupa ali poslov izposoje ali posojanja vrednostnih papirjev ali drugih ureditev v skladu z odstavki 3 in 10 do 13 Priloge I.

Člen 8

Metoda zavezujoče izpostavljenosti za izračun izpostavljenosti AIS

1. Izpostavljenost AIS, ki se izračuna v skladu z metodo zavezujoče izpostavljenosti, je vsota absolutnih vrednosti vseh pozicij, ki se vrednotijo v skladu s členom 19 Direktive 2011/61/EU in vsemi ustreznimi delegirani akti, za katere veljajo merila iz odstavkov 2 do 9.

2. UAIS pri izračunu izpostavljenosti AIS v skladu z metodo zavezujoče izpostavljenosti: (a) vsako pozicijo v izvedenem finančnem instrumentu pretvori v enakovredno pozicijo v njegovem osnovnem sredstvu z uporabo metodologij za pretvorbo iz člena 10 in odstavkov 4 do 9 in 14 Priloge II; (b) uporabi pogodbe o pobotu in varovanju pred tveganjem; (c) izračuna izpostavljenost, ki je posledica ponovnega vlaganja posojil, če to poveča izpostavljenost AIS, kot je opredeljeno v odstavkih 1 in 2 Priloge I; (d) v izračun vključi druge ureditve v skladu z odstavki 3 in 10 do 13 Priloge I.

3. Za izračun izpostavljenosti AIS v skladu z metodo zavezujoče izpostavljenosti: (a) pogodbe o pobotu vključujejo kombinacije trgovanj z izvedenimi finančnimi instrumenti ali pozicijami v vrednostnih papirjih, ki zadevajo isto osnovno sredstvo, pri izvedenih finančnih instrumentih ne glede na zapadlost izvedenih finančnih instrumentov, ko so navedena trgovanja z izvedenimi finančnimi instrumenti ali pozicijami v vrednostnih papirjih izvedena z izključnim namenom odprave tveganj, povezanih s pozicijami v drugih izvedenih finančnih instrumentih ali vrednostnih papirjih; (b) pogodbe o varovanju pred tveganjem vključujejo kombinacije trgovanj z izvedenimi finančnimi instrumenti ali pozicijami v vrednostnih papirjih, ki nujno ne zadevajo istega osnovnega sredstva, ko so navedena trgovanja z izvedenimi finančnimi instrumenti ali pozicijami v vrednostnih papirjih izvedena z izključnim namenom izravnave tveganj, povezanih s pozicijami v drugih izvedenih finančnih instrumentih ali vrednostnih papirjih.

4. Z odstopanjem od odstavka 2 se izvedeni finančni instrument ne pretvori v enakovredno pozicijo v osnovnem sredstvu, če ima vse naslednje značilnosti: (a) donos finančnih sredstev iz portfelja AIS zamenja za donos drugih referenčnih finančnih sredstev; (b) popolnoma odpravi tveganja zamenjanih sredstev iz portfelja AIS tako, da donos AIS ni odvisen od donosa zamenjanih sredstev; (c) ne vključuje niti dodatnih izbirnih značilnosti niti klavzul o finančnem vzvodu niti drugih dodatnih tveganj v primerjavi z neposrednim držanjem referenčnih finančnih sredstev.

5. Z odstopanjem od odstavka 2 se izvedeni finančni instrument ne pretvori v enakovredno pozicijo v osnovnem sredstvu pri izračunu izpostavljenosti v skladu z metodo zavezujoče izpostavljenosti, če izpolnjuje oba naslednja pogoja: (a) kombinirano držanje s strani AIS izvedenega finančnega instrumenta, ki zadeva finančno sredstvo in denarna sredstva, ki so vložena v njihov ustreznik, kot je opredeljeno v členu 7(a), je enako držanju dolge pozicije v zadevnem finančnem sredstvu; (b) izvedeni finančni instrument ne sme povzročati nobene dodatne izpostavljenosti in finančnega vzvoda ali tveganja.

6. Pogodbe o varovanju pred tveganjem se upoštevajo pri izračunu izpostavljenosti AIS samo, če izpolnjujejo vse naslednje pogoje: (a) cilj pozicij varovanja ni ustvarjati donos, splošna in posebna tveganja pa so izravnana; (b) na ravni AIS obstaja preverljivo zmanjšanje tržnega tveganja; (c) tveganja, povezana z izvedenimi finančnimi instrumenti, ter splošna in posebna tveganja so izravnana; (d) pogodbe o varovanju pred tveganjem zadevajo isti razred sredstev; (e) so učinkovite v izjemnih tržnih pogojih.

7. Ob upoštevanju odstavka 6 se izvedeni finančni instrumenti, ki se uporabljajo za namene varovanja pred tečajnimi tveganji in ne povzročajo dodatne izpostavljenosti, finančnega vzvoda ali drugih tveganj, ne vključijo v izračun.

8. UAIS pozicije pobota v naslednjih primerih: (a) med izvedenimi finančnimi instrumenti, če zadevajo isto osnovno sredstvo, tudi če se zapadlost izvedenih finančnih instrumentov razlikuje; (b) med izvedenim finančnim instrumentom, katerega osnovno sredstvo je prenosljiv vrednostni papir, instrument denarnega trga ali enota v kolektivnih naložbenih podjemih, kot je določeno v točkah 1 do 3 oddelka C Priloge I k Direktivi 2004/39/ES, in istim navedenim ustreznim osnovnim sredstvom.

9. UAIS, ki upravljajo AIS, ki v skladu s svojo glavno naložbeno politiko vlagajo predvsem v obrestne izvedene finančne instrumente, imajo na voljo posebna pravila o pobotu trajanja, pri čemer upoštevajo korelacijo med elementi zapadlosti obrestne krivulje iz člena 11.

Člen 9

Metode za povečanje izpostavljenosti AIS

UAIS pri izračunu izpostavljenosti uporabijo metode iz Priloge I, in sicer v primerih, ki so navedeni v njej.

Člen 10

Metodologija za pretvorbo izvedenih finančnih instrumentov

UAIS uporabijo metodologije za pretvorbo iz Priloge II, in sicer za izvedene finančne instrumente, ki so navedeni v njej.

Člen 11

Pravila o pobotu trajanja

1. UAIS pravila o pobotu trajanja uporabljajo pri izračunu izpostavljenosti AIS v skladu s členom 8(9).

2. Pravila o pobotu trajanja se ne uporabljajo, kadar bi povzročila zavajajoče informacije o profilu tveganja AIS. UAIS, ki navedena pravila o pobotu izkoriščajo, v svojo obrestno strategijo ne vključujejo drugih virov tveganja, kot je nestanovitnost. Zato se v strategijah arbitraže obrestnih mer ne uporabljajo navedena pravila o pobotu.

3. Uporaba navedenih pravil o pobotu trajanja ne zagotavlja nobene neupravičene ravni finančnega vzvoda z naložbami v kratkoročne pozicije. Kratkoročni obrestni izvedeni finančni instrumenti niso glavni vir donosa za AIS s srednjeročnim trajanjem, ki uporablja pravila o pobotu trajanja.

4. Obrestni izvedeni finančni instrumenti se pretvorijo v njihovo enakovredno pozicijo osnov in pobotajo v skladu s Prilogo III.

5. AIS, ki uporabljajo pravila o pobotu trajanja, lahko še vedno uporabljajo varovanje pred tveganjem. Pravila o pobotu trajanja se lahko uporabljajo le za obrestne izvedene finančne instrumente, ki niso vključeni v pogodbe o varovanju pred tveganjem.







ODDELEK 3

Dodatna lastna sredstva in zavarovanje poklicne odgovornosti

(člen 9(7) in člen 15 Direktive 2011/61/EU)

Člen 12

Tveganja poklicne odgovornosti

1. Tveganja poklicne odgovornosti, ki jih je treba zajeti v skladu s členom 9(7) Direktive 2011/61/EU, so tveganja izgube ali škode, ki jo zadevna oseba povzroči z malomarnim izvajanjem dejavnosti, za katere je UAIS zakonsko odgovoren.

2. Zavarovanja poklicne odgovornosti iz odstavka 1 vključujejo, ne da bi bila omejena nanje, naslednja tveganja: (a) izgube dokumentov, ki dokazujejo lastništvo sredstev AIS; (b) zavajajočih informacij ali izjav, predloženih AIS ali njegovim vlagateljem; (c) dejanj, napak ali opustitev, ki povzročijo kršitve: (i) pravnih in zakonskih obveznosti; (ii) dolžnosti ustreznega znanja in skrbnosti do AIS in njegovih vlagateljev; (iii) fiduciarnih dolžnosti; (iv) obveznosti glede zaupnosti; (v) pravil upravljanja ali aktov o ustanovitvi AIS; (vi) mandata, ki ga AIS podeli UAIS; (d) neizpolnjevanja obveznosti glede vzpostavljanja, izvajanja in ohranjanja ustreznih postopkov za preprečitev nepoštenih, goljufivih ali zlonamernih dejanj; (e) neustrezno izvedenega vrednotenja sredstev ali izračuna cen enote/deleža; (f) izgube zaradi poslovnih motenj, sistemskih napak, napak pri obdelavah transakcij ali postopku upravljanja.

3. Tveganja poklicne odgovornosti so stalno krita z dodatnimi lastnimi sredstvi, določenimi v skladu s členom 14, ali ustreznim zavarovanjem poklicne odgovornosti, določenim v skladu s členom 15.

Člen 13

Kvalitativne zahteve glede tveganj poklicne odgovornosti

1. UAIS izvaja učinkovite politike in postopke za obvladovanje notranjih poslovnih tveganj, ki omogočajo ustrezno ugotavljanje, merjenje, upravljanje in spremljanje poslovnih tveganj, vključno s tveganji poklicne odgovornosti, katerim je ali bi bil UAIS lahko dejansko izpostavljen. Dejavnosti obvladovanja poslovnega tveganja se izvajajo neodvisno in kot del politike obvladovanja tveganj.

2. UAIS vzpostavi zbirko preteklih podatkov o izgubi, v kateri so zabeležene vse poslovne napake, izgube in škode. V zbirki so zabeležena, ne da bi bila na njih omejena, vsa tveganja poklicne odgovornosti iz člena 12(2), ki so se uresničila.

3. UAIS v okviru obvladovanja tveganja uporablja svoje notranje pretekle podatke o izgubi in, kadar je primerno, zunanje podatke, analize scenarijev in dejavnike, ki odražajo poslovno okolje in notranje nadzorne sisteme.

4. Izpostavljenosti poslovnemu tveganju in pretekle izgube se redno spremljajo, o njih pa se redno notranje poroča.

5. Politike in postopki UAIS za obvladovanje tveganja so dobro dokumentirani. UAIS ima na voljo ureditve za zagotavljanje skladnosti s politikami za obvladovanje poslovnega tveganja in učinkovite ukrepe za obravnavo neizpolnjevanja teh politik. UAIS ima vzpostavljene postopke za sprejemanje ustreznih korektivnih ukrepov.

6. Politike in postopki za obvladovanje poslovnih tveganj ter sistemi merjenja se redno pregledujejo, in sicer vsaj enkrat na leto.

7. UAIS ohranja finančna sredstva, ki ustrezajo oceni profila tveganja.

Člen 14

Dodatna lastna sredstva

1. Ta člen uporabljajo UAIS, ki se odločijo, da bodo tveganja poklicne odgovornosti krili z dodatnimi lastnimi sredstvi.

2. UAIS zagotovi dodatna lastna sredstva za kritje tveganj odgovornosti, ki izhajajo iz poklicne malomarnosti, ki znašajo vsaj 0,01 % vrednosti portfelja upravljanih AIS.

Vrednost portfelja upravljanih AIS je vsota absolutne vrednosti vseh sredstev vseh AIS, ki jih upravlja UAIS, vključno s sredstvi, pridobljenimi z uporabo finančnega vzvoda, pri čemer se izvedeni finančni instrumenti vrednotijo glede na tržno vrednost.

3. Izračun zahtevanih dodatnih lastnih sredstev iz odstavka 2 se ponovi ob koncu vsakega proračunskega leta in znesek dodatnih lastnih sredstev se ustrezno prilagodi.

UAIS vzpostavi, izvaja in uporablja postopke za stalno spremljanje vrednosti portfelja upravljanih AIS, ki jih izračuna v skladu z drugim pododstavkom odstavka 2. Če se pred letnim ponovnim izračunom iz prvega pododstavka vrednost portfelja upravljanih AIS znatno poveča, UAIS nemudoma ponovno izračuna zahtevana dodatna lastna sredstva in jih ustrezno prilagodi.

4. Pristojni organ matične države članice UAIS lahko UAIS odobri, da zagotovi dodatna lastna sredstva, ki so nižja od zneska iz odstavka 2, samo, če je na podlagi preteklih podatkov UAIS o izgubi, ki so zabeleženi v obdobju opazovanja najmanj tri leta pred ocenjevanjem, prepričan, da UAIS zagotavlja zadostna dodatna lastna sredstva za ustrezno kritje tveganj poklicne odgovornosti. Odobreni nižji znesek dodatnih lastnih sredstev ne sme biti manjši od 0,008 % vrednosti portfelja AIS, ki jih upravlja UAIS.

5. Pristojni organ matične države članice UAIS lahko od UAIS zahteva, da zagotovi dodatna lastna sredstva, ki so višja od zneska iz odstavka 2, če ni prepričan, da ima UAIS zadostna dodatna lastna sredstva za ustrezno kritje tveganj poklicne odgovornosti. Pristojni organ navede razloge, zakaj meni, da so dodatna lastna sredstva UAIS nezadostna.

Člen 15

Zavarovanje poklicne odgovornosti

1. Ta člen uporabljajo UAIS, ki se odločijo, da bodo tveganja poklicne odgovornosti krili z zavarovanjem poklicne odgovornosti.

2. UAIS sklene in stalno ohranja zavarovanje poklicne odgovornosti, ki: (a) ima začetno obdobje veljavnosti najmanj eno leto; (b) ima odpovedni rok za preklic najmanj 90 dni; (c) zajema tveganja poklicne odgovornosti, kot je določeno v členu 12(1) in (2); (d) je sklenjeno pri zavarovalnici EU ali zunaj EU, ki ima dovoljenje za sklepanje zavarovanja poklicne odgovornosti v skladu z zakonodajo Unije ali nacionalno zakonodajo; (e) ga sklene subjekt tretje osebe.

Vsak dogovorjeni določeni presežek se v celoti krije z dodatnimi lastnimi sredstvi, ki se zagotovijo poleg lastnih sredstev v skladu s členom 9(1) in (3) Direktive 2011/61/EU.

3. Kritje zavarovanja posameznega zahtevka znaša najmanj 0,7 % vrednosti portfelja AIS, ki jih upravljajo UAIS, izračunane na podlagi drugega pododstavka člena 14(2).

4. Kritje zavarovanja skupnih zahtevkov na leto znaša najmanj 0,9 % vrednosti portfelja AIS, ki jih upravljajo UAIS, izračunane na podlagi drugega pododstavka člena 14(2).

5. UAIS politiko zavarovanja poklicne odgovornosti in njeno skladnost z zahtevami iz tega člena pregleda vsaj enkrat na leto in v primeru kakršne koli spremembe, ki vpliva na skladnost politike z zahtevami v tem členu.







POGLAVJE III

POGOJI POSLOVANJA UAIS







ODDELEK 1

Splošna načela

(člen 12(1) Direktive 2011/61/EU)

Člen 16

Splošne obveznosti pristojnih organov

Pristojni organi pri oceni skladnosti UAIS s členom 12(1) Direktive 2011/61/EU uporabljajo vsaj merila iz tega oddelka.

Člen 17

Dolžnost delovanja v najboljšem interesu AIS ali vlagateljev v AIS in integritete trga

1. UAIS uporabljajo politike in postopke za preprečevanje zlorab, vključno s tistimi, za katere se lahko razumno pričakuje, da negativno vplivajo na stabilnost in integriteto trga.

2. UAIS zagotovijo, da AIS, ki jih upravljajo, ali vlagateljem v te AIS ne zaračunavajo nepotrebnih stroškov.

Člen 18

Primerna skrbnost

1. UAIS pri izbiri in stalnem spremljanju naložb uporabljajo visoko stopnjo primerne skrbnosti.

2. UAIS zagotovijo, da imajo ustrezno znanje in razumevanje sredstev, v katere vlaga AIS.

3. UAIS vzpostavijo, izvajajo in uporabljajo pisne politike in postopke o primerni skrbnosti ter izvajajo učinkovite ureditve, s katerimi zagotovijo, da se naložbene odločitve, sprejete v imenu AIS, izvedejo v skladu s cilji, naložbeno strategijo in po potrebi omejitvami tveganja AIS.

4. Politike in postopki o primerni skrbnosti iz odstavka 3 se redno pregledujejo in posodabljajo.

▼C2

5. UAIS pri izpolnjevanju zahtev iz odstavkov 1 do 3 upoštevajo tveganja glede trajnostnosti.

6. Kadar UAIS upoštevajo glavne škodljive vplive naložbenih odločitev na dejavnike trajnostnosti, kot je opisano v členu 4(1), točki (a), Uredbe (EU) 2019/2088 ali kot se zahteva v skladu s členom 4(3) ali (4) navedene uredbe, ti UAIS takšne glavne škodljive vplive upoštevajo pri izpolnjevanju zahtev iz odstavkov 1 do 3 tega člena.

▼B

Člen 19

Primerna skrbnost pri naložbah v sredstva z omejeno likvidnostjo

1. Kadar UAIS vlagajo v sredstva z omejeno likvidnostjo in takšne naložbe spremlja faza pogajanj, v zvezi s pogajanji in poleg zahtev iz člena 18: (a) določijo in redno posodabljajo poslovni načrt, ki je skladen s trajanjem AIS in tržnimi pogoji; (b) iščejo in izberejo morebitne transakcije, ki so skladne s poslovnim načrtom iz točke (a); (c) ocenijo izbrane transakcije ob upoštevanju morebitnih priložnosti in vsa povezana tveganja, vse ustrezne pravne, davčne, finančne in druge dejavnike, ki vplivajo na vrednost, človeške in materialne vire ter strategije, vključno z izstopnimi strategijami; (d) izvajajo dejavnosti primerne skrbnosti, povezane s transakcijami, in sicer pred izvedbo; (e) spremljajo donosnost AIS na podlagi poslovnega načrta iz točke (a).

2. UAIS evidenco dejavnosti, ki se izvajajo v skladu z odstavkom 1, hrani najmanj pet let.

Člen 20

Primerna skrbnost pri izbiri in imenovanju nasprotnih strank in glavnih borznih posrednikov

1. UAIS izbiro in imenovanje nasprotnih strank in glavnih borznih posrednikov izvajajo strokovno in skrbno, in sicer pred sprejetjem dogovora, in potem stalno upoštevajo celoten obseg in kakovost njihovih storitev.

2. Pri izbiri glavnih borznih posrednikov ali nasprotnih strank UAIS ali AIS za transakcije z izvedenimi finančnimi instrumenti na trgu OTC, izposojo vrednostnih papirjev in posle začasne prodaje/začasnega nakupa UAIS zagotovijo, da navedeni glavni borzni posredniki in nasprotne stranke izpolnjujejo vse naslednje pogoje: (a) so predmet stalnega nadzora s strani javnega organa; (b) so finančno stabilni; (c) imajo potrebno organizacijsko strukturo in vire za izvajanje storitev, ki jih zagotavljajo UAIS ali AIS.

3. UAIS pri ocenjevanju finančne stabilnosti iz odstavka 2(b) upoštevajo, ali za glavnega borznega posrednika ali nasprotno stranko veljajo pravila varnega in skrbnega poslovanja, vključno z zadostnimi kapitalskimi zahtevami in učinkovitim nadzorom.

4. Seznam izbranih glavnih borznih posrednikov odobri višje vodstvo UAIS. Glavni borzni posredniki, ki niso vključeni v seznam, so lahko imenovani v izjemnih primerih, in sicer če izpolnjujejo zahteve iz odstavka 2, odobriti pa jih mora višje vodstvo. UAIS navede razloge za tako odločitev in dokaže primerno skrbnost, ki se upošteva pri izbiri in spremljanju glavnih borznih posrednikov, ki niso vključeni v seznam.

Člen 21

Pošteno, pravično in strokovno delovanje

Da se ugotovi, ali UAIS svoje dejavnosti izvaja pošteno, pravično in strokovno, pristojni organi ocenijo vsaj, ali so izpolnjeni naslednji pogoji:

(a) vodstveni organ UAIS ima ustrezno kolektivno znanje, spretnosti in izkušnje, da lahko razume dejavnosti UAIS, zlasti glavna tveganja navedenih dejavnosti, in sredstva, v katere vlaga AIS;

(b) člani vodstvenega organa dovolj časa namenijo ustreznemu izvajanju svojih nalog UAIS;

(c) vsak član vodstvenega organa deluje pošteno, celovito in neodvisno;

(d) UAIS namenja ustrezna sredstva za izobraževanje in usposabljanje članov vodstvenega organa.

Člen 22

Viri

1. UAIS zaposlujejo zadostno število osebja s spretnostmi, znanjem in strokovnostjo, ki so potrebni za opravljanje dodeljenih odgovornosti.

2. UAIS za namene odstavka 1 upoštevajo naravo, obseg in kompleksnost poslovanja ter naravo ter obseg storitev in dejavnosti, ki se izvajajo pri navedenem poslovanju.

▼M2

3. UAIS za namene odstavka 1 zagotovijo potrebne vire in strokovno znanje za učinkovito vključevanje tveganj glede trajnostnosti.

▼B

Člen 23

Poštena obravnava vlagateljev v AIS

1. UAIS zagotovi, da njegovi postopki odločanja in organizacijska struktura iz člena 57 zagotavljajo pravično obravnavo vlagateljev.

2. Kakršna koli prednostna obravnava enega ali več vlagateljev s strani UAIS ne sme povzročiti pomembnega splošnega oškodovanja drugih vlagateljev.

Člen 24

Spodbude

1. UAIS ne ravnajo pošteno, pravično in v skladu z najboljšimi interesi AIS, ki jih upravljajo, ali vlagateljev v te AIS, če v zvezi z dejavnostmi, ki jih opravljajo med izvajanjem nalog iz Priloge I k Direktivi 2011/61/EU, plačajo ali prejmejo kakršno koli pristojbino ali provizijo ali dajejo ali prejmejo nedenarno ugodnost, razen naslednjih: (a) pristojbine, provizije ali nedenarne ugodnosti, ki se plačajo ali zagotovijo AIS ali osebi, ki deluje v imenu AIS, oziroma jih plača ali zagotovi AIS ali oseba, ki deluje v imenu AIS; (b) pristojbine, provizije ali nedenarne koristi, ki jih plača ali zagotovi tretja oseba ali oseba, ki deluje v imenu tretje osebe, ali pa se plačajo ali zagotovijo tretji osebi ali osebi, ki deluje v imenu tretje osebe, če UAIS lahko dokaže, da so izpolnjeni naslednji pogoji: (i) obstoj, narava in znesek pristojbine, provizije ali ugodnosti ali, kadar zneska ni mogoče določiti, metoda izračuna tega zneska se pred začetkom opravljanja zadevne storitve jasno razkrijejo vlagateljem v AIS na izčrpen, natančen in razumljiv način; (ii) plačilo pristojbine ali provizije ali zagotovitev nedenarne ugodnosti je oblikovano tako, da izboljšuje kakovost zadevne storitve in ne ovira UAIS pri izpolnjevanju dolžnosti, da ravna v najboljšem interesu AIS, ki ga upravlja, ali vlagateljev v AIS; (c) ustrezne pristojbine, ki omogočajo opravljanje zadevnih storitev ali so za to potrebne, vključno s stroški hrambe, pristojbinami za poravnavo in menjavo, zakonskimi dajatvami ali pravnimi stroški, ki po svoji naravi ne morejo povzročiti nasprotij z dolžnostmi UAIS, da ravna pošteno, pravično in v skladu z najboljšimi interesi AIS, ki ga upravlja, ali vlagateljev v AIS.

2. Razkritje bistvenih pogojev ureditev v zvezi s pristojbino, provizijo ali nedenarno ugodnostjo v obliki povzetka se šteje kot zadovoljivo za namene točke (i) odstavka 1(b), če se UAIS zaveže razkriti nadaljnje podrobnosti na zahtevo vlagatelja v AIS, ki ga upravlja, in če to zavezo izpolnjuje.

Člen 25

Učinkovita uporaba virov in postopkov – upravljanje naročil

1. UAIS vzpostavi, izvaja in uporablja postopke in ureditve, ki omogočajo takojšnje, pošteno in hitro izvajanje naročil v imenu AIS.

2. Postopki in ureditve iz odstavka 1 morajo izpolnjevati naslednje zahteve: (a) zagotavljajo, da se naročila, ki se izvajajo v imenu AIS, takoj in natančno evidentirajo in razdelijo; (b) izvajajo sicer primerljiva naročila AIS v zaporednem vrstnem redu in takoj, razen če je to zaradi vrste naročila ali prevladujočih tržnih pogojev neizvedljivo ali če interesi AIS ali vlagateljev v AIS zahtevajo drugače.

3. Finančni instrumenti, denarni zneski ali druga sredstva, prejeta pri poravnavi izvedenih naročil, se takoj in pravilno prenesejo na račun ustreznega AIS ali pa se na njem registrirajo.

4. UAIS ne zlorabi informacij v zvezi s tekočimi naročili AIS in sprejme vse ustrezne ukrepe za preprečitev tega, da bi katera koli njegova zadevna oseba zlorabila take informacije.

Člen 26

Obveznosti poročanja v zvezi z izvajanjem naročil za vpis in odkup

1. Kadar so UAIS izvedli naročilo za vpis ali, kadar je ustrezno, odkup vlagatelja, vlagatelju na trajnem nosilcu podatkov nemudoma zagotovijo bistvene informacije, ki zadevajo izvedbo navedenega naročila ali sprejetje ponudbe za vpis.

2. Odstavek 1 se ne uporablja, kadar mora tretja oseba vlagatelju predložiti potrdilo glede izvedbe naročila in če potrdilo vsebuje bistvene informacije.

UAIS zagotovijo, da tretja oseba izpolnjuje svoje obveznosti.

3. Bistvene informacije iz odstavkov 1 in 2 vsebujejo naslednje informacije: (a) opredelitev UAIS; (b) opredelitev vlagatelja; (c) datum in čas sprejetja naročila; (d) datum izvedbe; (e) opredelitev AIS; (f) bruto vrednost naročila, vključno s provizijo za vpis, ali neto znesek za odkup brez provizije.

4. UAIS vlagatelju na zahtevo predloži informacije o stanju naročila ali sprejetju ponudbe za vpis ali oboje.

Člen 27

Sprejemanje odločitev glede delovanja v imenu upravljanega AIS

1. UAIS delujejo v najboljšem interesu AIS ali vlagateljev v AIS, ki jih upravljajo, pri sprejemanju odločitev glede delovanja v imenu upravljanega AIS v okviru upravljanja njihovega portfelja.

2. Kadar UAIS kupijo ali prodajo finančne instrumente ali druga sredstva, pri katerih je pomembna najboljša izvedba, in za namene odstavka 1, sprejmejo vse razumne ukrepe, da dosežejo najboljše možne rezultate za AIS, ki jih upravljajo, ali vlagatelje v te AIS, ob upoštevanju cene, stroškov, hitrosti, verjetnosti izvedbe in poravnave, obsega, narave ali kakršnega koli drugega vidika v zvezi z izvajanjem naročila. Relativni pomen teh dejavnikov se določi z naslednjimi merili: (a) posebnimi cilji, naložbeno politiko in tveganji AIS, kot je navedeno v pravilih upravljanja ali aktih o ustanovitvi AIS, prospektih ali ponudbenih dokumentih AIS; (b) značilnosti naročila; (c) značilnosti finančnih instrumentov ali drugih sredstev, ki so predmet zadevnega naročila; (d) značilnosti izvedbenih mest, na katera se lahko usmeri zadevno naročilo.

3. UAIS vzpostavijo in izvajajo učinkovite ureditve za izpolnjevanje obveznosti iz odstavkov 1 in 2. UAIS zlasti uvede in izvaja pisno politiko glede izvedbe, ki AIS in njihovim vlagateljem omogoča, da pri naročilih AIS dosežejo najboljši možen rezultat v skladu z odstavkom 2.

4. UAIS redno spremljajo učinkovitost svojih ureditev in politike izvajanja naročil, da odkrijejo in po potrebi odpravijo morebitne pomanjkljivosti.

5. UAIS svojo politiko izvajanja naročil pregledajo vsako leto. Pregled se opravi tudi, kadar pride do pomembne spremembe, ki vpliva na zmožnost UAIS, da še naprej dosega najboljši možen rezultat za upravljane AIS.

6. UAIS so zmožni dokazati, da so naročila za trgovanje v imenu AIS izvedli v skladu s svojo politiko izvajanja naročil.

7. Kadar različna izvedbena mesta niso na voljo, se odstavki 2 do 5 ne uporabljajo. Vendar morajo UAIS biti sposobni dokazati, da različna izvedbena mesta niso na voljo.

Člen 28

Dajanje naročil v izvedbo drugim subjektom v imenu AIS

1. Kadar UAIS kupi ali proda finančne instrumente ali druga sredstva, pri katerih je pomembna najboljša izvedba, deluje v najboljšem interesu AIS, ki jih upravlja, ali vlagateljev v AIS pri dajanju naročil v izvedbo drugim subjektom v imenu upravljanih AIS, in sicer v okviru upravljanja njihovega portfelja.

2. UAIS ob upoštevanju cene, stroškov, hitrosti, verjetnosti izvedbe in poravnave, velikosti in narave naročila ali kakršnega koli drugega vidika v zvezi z izvajanjem naročila sprejmejo vse ustrezne ukrepe, da bi dosegli najboljši možen rezultat za AIS ali vlagatelje v AIS. Relativni pomen teh dejavnikov se določi na podlagi meril iz člena 27(2).

UAIS uvedejo, izvajajo in uporabljajo politiko, ki jim omogoča izpolnitev obveznosti iz prvega pododstavka. Politika za vsak razred instrumentov navaja subjekte, katerim se lahko dajo naročila. UAIS sklene dogovore za izvajanje naročil samo, kadar so ti dogovori skladni z obveznostmi iz tega člena. UAIS da vlagateljem v AIS, ki jih upravlja, na voljo ustrezne informacije o politiki, uvedeni v skladu s tem odstavkom, in o vseh pomembnih spremembah navedene politike.

3. UAIS redno spremljajo učinkovitost politike, uvedene v skladu z odstavkom 2, in zlasti kakovost izvedbe pri subjektih, opredeljenih v navedeni politiki, in po potrebi odpravijo morebitne pomanjkljivosti.

Poleg tega UAIS vsako leto pregledajo politiko. Takšen pregled se opravi tudi, kadar pride do pomembne spremembe, ki vpliva na zmožnost UAIS, da še naprej dosega najboljši možen rezultat za upravljane AIS.

4. UAIS so zmožni dokazati, da so naročila v imenu AIS dali v izvedbo drugemu subjektu v skladu s politiko, uvedeno v skladu z odstavkom 2.

5. Kadar različna izvedbena mesta niso na voljo, se odstavki 2 do 5 ne uporabljajo. Vendar morajo UAIS biti sposobni dokazati, da različna izvedbena mesta niso na voljo.

Člen 29

Združevanje in razdeljevanje naročil za trgovanje

1. UAIS lahko izvedejo naročilo AIS skupaj z naročilom drugega AIS, KNPVP ali stranke ali skupaj z naročilom, opravljenim pri vlaganju lastnih sredstev, kadar: (a) se lahko razumno pričakuje, da združevanje naročil v splošnem ne bo imelo negativnih posledic za kateri koli AIS, KNPVP ali stranke, katerih naročilo bo združeno z drugimi; (b) je določena in se izvaja politika razdeljevanja naročil, ki dovolj natančno ureja pravično razdeljevanje združenih naročil, vključno s tem, kako na razdeljevanje in obravnavo delnih izvedb vplivata obseg in cena naročil.

2. Kadar UAIS združi naročilo AIS z enim ali več naročili drugih AIS, KNPVP ali strank in je združeno naročilo delno izvedeno, razdeli s tem povezane trgovalne dejavnosti v skladu s svojo politiko razdeljevanja naročil.

3. Kadar UAIS združi transakcije za svoj račun z enim ali več naročili AIS, KNPVP ali strank, ne razdeli s tem povezanih trgovalnih dejavnosti na način, ki bi škodoval AIS, KNPVP ali stranki.

4. Kadar UAIS združi naročilo AIS, KNPVP ali druge stranke s transakcijo za svoj račun in je združeno naročilo delno izvedeno, razdeli s tem povezane trgovalne dejavnosti AIS, KNPVP ali strankam pred trgovalnimi dejavnostmi za svoj račun.

Če pa lahko UAIS AIS ali stranki utemeljeno dokaže, da brez združitve ne bi mogel izvesti naročila tako ugodno ali pa ga sploh ne bi mogel izvesti, lahko razdeli transakcijo za lasten račun sorazmerno v skladu s svojo politiko iz odstavka 1(b).







ODDELEK 2

Nasprotja interesov

(člen 14 Direktive 2011/61/EU)

Člen 30

Vrste nasprotij interesov

UAIS za namene ugotavljanja nasprotij interesov, ki se pojavijo pri upravljanju AIS, zlasti upoštevajo, ali UAIS, zadevna oseba ali oseba, ki je neposredno ali posredno povezana z UAIS na področju nadzora:

(a) lahko ustvari finančni dobiček ali se izogne finančni izgubi na račun AIS ali njegovih vlagateljev;

(b) ima interes za rezultate storitve ali dejavnosti, ki se opravlja za AIS ali njegove vlagatelje ali stranko, ali v transakciji, ki se opravi v imenu AIS ali stranke, ki se razlikuje od interesa AIS v navedenih rezultatih;

(c) ima finančno ali drugo spodbudo, da: — interesu KNPVP, stranke ali skupine strank ali drugega AIS daje prednost pred interesom AIS, — interesu enega vlagatelja daje prednost pred interesom drugega vlagatelja ali skupine vlagateljev v isti AIS;

(d) opravlja iste dejavnosti za AIS in drug AIS, KNPVP ali stranko, ali

(e) prejme ali bo prejela od osebe, ki ni AIS ali njegov vlagatelj, spodbudo v zvezi z dejavnostmi upravljanja skupnega portfelja, ki se opravljajo za AIS, v obliki denarnih sredstev, blaga ali storitev, ki niso standardna provizija ali pristojbina za navedeno storitev.

▼M2

UAIS zagotovijo, da pri ugotavljanju vrst nasprotij interesov, ki bi lahko škodovala interesom AIS, vključijo tiste vrste nasprotij interesov, ki bi lahko nastala zaradi vključevanja tveganj glede trajnostnosti v njihove postopke, sisteme in notranje kontrole.

▼B

Člen 31

Politika obvladovanja nasprotij interesov

1. UAIS vzpostavi, izvaja in uporablja učinkovito politiko obvladovanja nasprotij interesov. Navedena politika se določi pisno ter je sorazmerna z velikostjo in organizacijo UAIS ter naravo, obsegom in kompleksnostjo njegovega poslovanja.

Kadar je UAIS član skupine, politika upošteva tudi vse okoliščine, s katerimi je UAIS seznanjen ali bi moral biti seznanjen ter ki lahko zaradi strukture in poslovnih dejavnosti drugih članic skupine povzročijo nasprotje interesov.

2. Politika obvladovanja nasprotij interesov, določena v skladu z odstavkom 1, obsega naslednje: (a) glede dejavnosti, ki jih opravlja UAIS ali se opravljajo v njegovem imenu, vključno z dejavnostmi, ki jih opravlja pooblaščenec, podpooblaščenec, zunanji cenilec ali nasprotna stranka, opredelitev okoliščin, ki predstavljajo ali lahko povzročijo nasprotje interesov s pomembnim tveganjem oškodovanja interesov AIS ali njegovih vlagateljev; (b) postopke, ki jih je treba upoštevati, in ukrepe, ki jih je treba sprejeti za preprečevanje, obvladovanje in spremljanje teh nasprotij.

Člen 32

Nasprotja interesov v zvezi z odkupom naložb

UAIS, ki upravlja AIS odprtega tipa, ugotovi, obvladuje in spremlja nasprotja interesov, ki nastanejo med vlagatelji, ki želijo odkup svojih naložb, in vlagatelji, ki želijo ohraniti svoje naložbe v AIS, ter vsa nasprotja interesov med spodbudami UAIS za vlaganje v nelikvidna sredstva in politiko odkupa AIS v skladu z obveznostmi iz člena 14(1) Direktive 2011/61/EU.

Člen 33

Postopki in ukrepi za preprečevanje in obvladovanje nasprotij interesov

1. Postopki in ukrepi za preprečevanje in obvladovanje nasprotij interesov se oblikujejo za zagotovitev, da zadevne osebe, ki sodelujejo pri različnih poslovnih dejavnostih, ki vključujejo tveganje nasprotja interesov, izvajajo te dejavnosti s stopnjo neodvisnosti, ki ustreza velikosti in dejavnostim UAIS in skupine, v katero spada, in pomembnosti tveganj oškodovanja interesov AIS ali njegovih vlagateljev.

2. Kadar je potrebno in primerno, da UAIS zagotovi zahtevano stopnjo neodvisnosti, postopki, ki jih je treba uporabiti, in ukrepi, ki jih je treba sprejeti v skladu s členom 31(2)(b), vključujejo naslednje: (a) učinkovite postopke za preprečevanje ali nadzor izmenjave informacij med zadevnimi osebami, ki opravljajo dejavnosti upravljanja skupnega portfelja ali druge dejavnosti v skladu s členom 6(2) in (4) Direktive 2011/61/EU, ki vključujejo tveganje za nastanek nasprotja interesov, pri katerih lahko izmenjava informacij oškoduje interes enega ali več AIS ali njihovih vlagateljev; (b) ločen nadzor zadevnih oseb, katerih glavne naloge zajemajo opravljanje dejavnosti upravljanja skupnega portfelja v imenu strank ali vlagateljev ali opravljanje storitev za stranke ali vlagatelje, katerih interesi bi bili lahko v nasprotju, ali ki kako drugače zastopajo različne interese, ki bi bili lahko v nasprotju, vključno z interesi UAIS; (c) odstranitev vsake neposredne povezave med plačilom zadevnih oseb, ki se ukvarjajo predvsem z eno dejavnostjo, in plačilom ali ustvarjenimi prihodki različnih zadevnih oseb, ki se ukvarjajo predvsem z drugo dejavnostjo, kadar bi lahko v zvezi s temi dejavnostmi prišlo do nasprotja interesov; (d) ukrepe, ki kateri koli osebi preprečujejo, da bi neustrezno vplivala na način, kako zadevna oseba opravlja dejavnosti upravljanja skupnega portfelja, ali jo omejujejo pri tem; (e) ukrepe za preprečevanje ali nadziranje hkratnega ali naknadnega vključevanja zadevne osebe v ločene dejavnosti upravljanja skupnega portfelja ali druge dejavnosti iz člena 6(2) in (4) Direktive 2011/61/EU, če lahko tako vključevanje ogrozi ustrezno obvladovanje nasprotij interesov.

Kadar sprejetje ali uporaba enega ali več navedenih ukrepov in postopkov ne zagotavlja zahtevane stopnje neodvisnosti, UAIS sprejme alternativne ali dodatne ukrepe in postopke, ki so za te namene potrebni in primerni.

Člen 34

Obvladovanje nasprotij interesov

Kadar organizacijske ali upravne ureditve UAIS ne zadoščajo za popolno zagotovitev, da so odpravljena tveganja oškodovanja interesov AIS ali vlagateljev v AIS, je treba o tem nemudoma obvestiti višje vodstvo ali drug pristojen notranji organ UAIS, da lahko sprejme potrebno odločitev ali ukrep za zagotovitev, da UAIS deluje v najboljšem interesu AIS ali vlagateljev v navedeni AIS.

Člen 35

Spremljanje nasprotij interesov

1. UAIS vodijo in redno posodabljajo evidenco vseh vrst dejavnosti, ki jih opravlja UAIS ali se opravljajo v njegovem imenu in pri katerih je prišlo do nasprotij interesov s pomembnim tveganjem oškodovanja interesov enega ali več AIS ali njegovih vlagateljev ali ki bi v primeru tekočih dejavnosti lahko nastala.

2. Višje vodstvo redno in vsaj enkrat na leto prejme pisna poročila o dejavnostih iz odstavka 1.

Člen 36

Razkrivanje nasprotij interesov

1. Informacije, ki jih je treba razkriti vlagateljem v skladu s členom 14(1) in (2) Direktive 2011/61/EU, se vlagateljem zagotovijo na trajnem nosilcu podatkov ali na spletni strani.

2. Kadar so informacije iz odstavka 1 na voljo na spletni strani in niso naslovljene osebno na vlagatelja, morajo biti izpolnjeni naslednji pogoji: (a) vlagatelj je bil obveščen o spletnem naslovu in mestu na spletni strani, kjer lahko dostopa do informacij, in je privolil v zagotavljanje informacij na takšen način; (b) informacije se morajo posodabljati; (c) informacije morajo biti stalno dostopne prek navedene spletne strani, in sicer toliko časa, kot vlagatelj dejansko potrebuje za njihov pregled.

Člen 37

Strategije za uveljavljanje glasovalnih pravic

1. UAIS razvije ustrezne in učinkovite strategije za določanje, kdaj in kako se uveljavljajo kakršne koli glasovalne pravice v portfelju AIS, ki ga upravlja, in sicer za izključno korist zadevnega AIS in njegovih vlagateljev.

2. V strategiji iz odstavka 1 se določijo ukrepi in postopki za: (a) spremljanje relevantnih poslovnih ukrepov; (b) zagotavljanje, da se glasovalne pravice uveljavljajo v skladu z naložbenimi cilji in politiko zadevnega AIS; (c) preprečevanje ali obvladovanje vseh nasprotij interesov, ki izhajajo iz uveljavljanja glasovalnih pravic.

3. Kratek povzetek strategij in natančni podatki o ukrepih, sprejetih na podlagi navedenih strategij, so vlagateljem na voljo na njihovo zahtevo.







ODDELEK 3

Obvladovanje tveganja

(člen 15 Direktive 2011/61/EU)

Člen 38

Sistemi obvladovanja tveganja

Za namene tega oddelka sistemi obvladovanja tveganja pomenijo sisteme, ki jih sestavljajo ustrezni elementi organizacijske strukture UAIS, ki imajo osrednjo vlogo pri trajni funkciji obvladovanja tveganja, politike in postopki, povezani z obvladovanjem tveganja, ki je relevantno za naložbeno strategijo vsakega AIS, ter ukrepi, postopki in tehnike, povezani z merjenjem in obvladovanjem tveganja, ki jih uporablja UAIS v povezavi z vsakim AIS, ki ga upravlja.

Člen 39

Trajna funkcija obvladovanja tveganja

1. UAIS vzpostavi in vzdržuje trajno funkcijo obvladovanja tveganja, ki: (a) izvaja učinkovite politike in postopke obvladovanja tveganj, da lahko redno opredeljuje, meri, obvladuje in spremlja vsa tveganja, relevantna za vsako naložbeno strategijo AIS, ki jim je ali bi jim lahko bil izpostavljen vsak AIS; (b) zagotovi, da je profil tveganja AIS, ki se razkrije vlagateljem v skladu s točko (c) člena 23(4) Direktive 2011/61/EU, skladen z omejitvami tveganja, ki so bile določene v skladu s členom 44 te uredbe; (c) spremlja spoštovanje omejitev tveganja, določenih v skladu s členom 44, in pravočasno obvesti vodstveni organ UAIS in, če obstaja, njegovo nadzorno funkcijo, kadar meni, da profil tveganja AIS ni skladen s temi omejitvami ali da obstaja pomembno tveganje, da profil tveganja ne bo več skladen s temi omejitvami; (d) vodstvenemu organu UAIS in, če obstaja, njegovi nadzorni funkciji, redno, tj. tako pogosto, kot je smiselno glede na naravo, obseg in kompleksnost dejavnosti AIS oziroma UAIS, poroča o naslednjem: (i) spoštovanju omejitev tveganja, določenih v skladu s členom 44, in profila tveganja AIS, kot je bil razkrit vlagateljem v skladu s členom 23(4)(c) Direktive 2011/61/EU, ter skladnosti med njima; (ii) ustreznosti in učinkovitosti postopka obvladovanja tveganja, pri čemer zlasti navede, ali so bili oziroma bodo za odpravo kakršnih koli dejanskih ali pričakovanih pomanjkljivosti sprejeti ustrezni ukrepi; (e) višjemu vodstvu redno poroča o trenutni ravni tveganja vsakega upravljanega AIS in o vseh dejanskih ali predvidljivih kršitvah katerih koli omejitev tveganja, določenih v skladu s členom 44, da se lahko hitro sprejmejo ustrezni ukrepi.

2. Funkcija obvladovanja tveganja ima potrebna pooblastila in dostop do vseh pomembnih informacij, ki jih potrebuje za izpolnitev nalog iz odstavka 1.

Člen 40

Politika obvladovanja tveganja

1. UAIS vzpostavi, izvaja in vzdržuje ustrezno in dokumentirano politiko obvladovanja tveganja, ki določa vsa pomembna tveganja, ki so jim ali bi jim lahko bili izpostavljeni AIS, ki jih upravlja.

▼M2

2. Politika obvladovanja tveganja zajema postopke, ki so potrebni, da lahko UAIS pri vsakem AIS, ki ga upravlja, oceni njegovo izpostavljenost tržnemu in likvidnostnemu tveganju, tveganju glede trajnostnosti, tveganju izpostavljenosti do nasprotne stranke in vsem drugim pomembnim tveganjem, vključno z operativnim, ki so lahko bistvena za posamezne AIS, ki jih upravlja.

▼B

3. UAIS v politiki obvladovanja tveganja obravnava vsaj naslednje elemente: (a) tehnike, orodja in ukrepe, ki mu omogočajo zagotavljanje skladnosti s členom 45; (b) tehnike, orodja in ukrepe, ki omogočajo oceno in spremljanje likvidnostnega tveganja AIS pod običajnimi in izjemnimi likvidnostnimi pogoji, vključno z uporabo rednega izvajanja testov izjemnih situacij v skladu s členom 48; (c) razdelitev pristojnosti znotraj UAIS v zvezi z obvladovanjem tveganja; (d) omejitve, določene v skladu s členom 44 te uredbe, in utemeljitev, kako so te povezane s profilom tveganja AIS, razkritim vlagateljem v skladu s členom 23(4)(c) Direktive 2011/61/EU; (e) pogoje, vsebino, pogostost in naslovnike poročanja stalne funkcije obvladovanja tveganja iz člena 39.

4. Politika obvladovanja tveganja vključuje opis varoval iz člena 43, zlasti: (a) naravo morebitnih nasprotij interesov; (b) vzpostavljene korektivne ukrepe; (c) razloge, zakaj bi se za te ukrepe moralo razumno pričakovati, da bodo privedli do neodvisnega opravljanja funkcije obvladovanja tveganja; (d) kako namerava UAIS zagotoviti, da bodo varovala dosledno učinkovita.

5. Politika obvladovanja tveganja iz odstavka 1 je primerna glede na naravo, obseg in kompleksnost poslov UAIS in AIS, ki ga upravlja.

Člen 41

Ocenjevanje, spremljanje in pregled sistemov obvladovanja tveganja

1. UAIS ocenjujejo, spremljajo in redno, najmanj enkrat na leto, pregledajo: (a) ustreznost in učinkovitost politike obvladovanja tveganja ter ukrepov, postopkov in tehnik iz člena 45; (b) raven spoštovanja politike obvladovanja tveganja ter ukrepov, postopkov in tehnik iz člena 45 s strani UAIS; (c) ustreznost in učinkovitost ukrepov, sprejetih za odpravo morebitnih pomanjkljivosti pri izvajanju postopka obvladovanja tveganja; (d) izvajanje funkcije obvladovanja tveganja; (e) ustreznost in učinkovitost ukrepov za zagotovitev funkcionalne in hierarhične ločitve funkcije obvladovanja tveganja v skladu s členom 42.

Pogostost rednih pregledov iz prvega pododstavka določi višje vodstvo v skladu z načelom sorazmernosti ter ob upoštevanju narave, obsega in kompleksnosti poslov UAIS in AIS, ki ga upravlja.

2. Poleg rednih pregledov iz odstavka 1 se sistemi obvladovanja tveganja pregledajo, če: (a) pride do pomembnih sprememb politik in postopkov obvladovanja tveganja ter ukrepov, postopkov in tehnik iz člena 45; (b) notranji ali zunanji dogodki kažejo na to, da je potreben dodaten pregled; (c) pride do pomembnih sprememb naložbene strategije in ciljev AIS, ki ga upravlja UAIS.

3. UAIS posodobi sisteme obvladovanja tveganja na podlagi rezultatov pregleda iz odstavkov 1 in 2.

4. UAIS uradno obvesti pristojni organ svoje matične države članice o vseh pomembnih spremembah politike obvladovanja tveganja ter ukrepov, postopkov in tehnik iz člena 45.

Člen 42

Funkcionalna in hierarhična ločitev funkcije obvladovanja tveganja

1. Za funkcijo obvladovanja tveganja velja, da je funkcionalno in hierarhično ločena od delujočih enot, vključno s funkcijo upravljanja portfelja, samo če so izpolnjeni vsi naslednji pogoji: (a) oseb, ki izvajajo funkcijo obvladovanja tveganja, ne nadzorujejo osebe, ki so odgovorne za uspešnost delujočih enot UAIS, vključno s funkcijo upravljanja portfelja; (b) osebe, ki izvajajo funkcijo obvladovanja tveganja, ne opravljajo dejavnosti v okviru delujočih enot, vključno s funkcijo upravljanja portfelja; (c) osebe, ki izvajajo funkcijo obvladovanja tveganja, so nagrajene glede na dosežene cilje, povezane s to funkcijo, neodvisno od uspešnosti delujočih enot, vključno s funkcijo upravljanja portfelja; (d) prejemke višjih uslužbencev, ki opravljajo funkcijo obvladovanja tveganja, neposredno nadzira odbor za prejemke, če je tak odbor bil ustanovljen.

2. Funkcionalna in hierarhična ločitev funkcije obvladovanja tveganj v skladu z odstavkom 1 se zagotovi v celotni hierarhiji UAIS, vse do njenega vodstvenega organa. Pregleda jo vodstveni organ in, kjer obstaja, nadzorna funkcija UAIS.

3. Pristojni organi matične države članice UAIS pregledajo način, na katerega je UAIS uporabil odstavka 1 in 2, na podlagi meril, določenih v drugem pododstavku člena 15(1) Direktive 2011/61/EU.

Člen 43

Varovala pred nasprotji interesov

1. Varovala pred nasprotji interesov iz člena 15(1) Direktive 2011/61/EU zagotovijo vsaj, da: (a) odločitve, ki jih sprejme funkcija obvladovanja tveganja, temeljijo na zanesljivih podatkih, ki jih funkcija obvladovanja tveganja v ustrezni meri nadzira; (b) prejemki oseb, vključenih v izvajanje funkcije obvladovanja tveganja, odražajo dosežene cilje, povezane s funkcijo obvladovanja tveganja, neodvisno od uspešnosti poslovnih področij, na katerih se udejstvujejo; (c) funkcija obvladovanja tveganja je predmet ustreznega neodvisnega pregleda, da se zagotovi, da se odločitve sprejemajo neodvisno; (d) funkcija obvladovanja tveganja je zastopana v vodstvenem organu ali v nadzorni funkciji, če je bila ustanovljena, vsaj z enakimi pooblastili, kot jih ima funkcija upravljanja portfelja; (e) vse nasprotujoče si naloge so ustrezno ločene.

2. Kadar je to sorazmerno, ob upoštevanju narave, obsega in kompleksnosti UAIS, varovala iz odstavka 1 prav tako zagotovijo, da: (a) izvajanje funkcije obvladovanja tveganja redno pregleduje funkcija notranje revizije, oziroma, če ta ni bila ustanovljena, zunanja oseba, ki jo imenuje vodstveni organ; (b) če je bil ustanovljen odbor za tveganja, ima ta ustrezna sredstva in člani odbora, ki niso neodvisni, nimajo neprimernega vpliva na izvajanje funkcije obvladovanja tveganja.

3. Vodstveni organ UAIS in, kjer obstaja, nadzorna funkcija vzpostavita varovala pred nasprotji interesov, določena v odstavkih 1 in 2, redno preverjata njihovo učinkovitost in pravočasno sprejmeta ukrepe za odpravo morebitnih pomanjkljivosti.

Člen 44

Omejitve tveganja

1. UAIS vzpostavi in izvaja kvantitativne ali kvalitativne omejitve tveganja ali oboje za vsak AIS, ki ga upravlja, ob upoštevanju vseh pomembnih tveganj. Kadar so določene le kvalitativne omejitve, je UAIS zmožen ta pristop utemeljiti pristojnemu organu.

2. Kvantitativne in kvalitativne omejitve tveganja za vsak AIS morajo zajemati vsaj naslednja tveganja: (a) tržna tveganja; (b) kreditna tveganja; (c) likvidnostna tveganja; (d) tveganja izpostavljenosti do nasprotne stranke; (e) operativna tveganja.

3. Pri določanju omejitev tveganja UAIS upošteva strategije in sredstva, ki se uporabljajo v zvezi z vsakim AIS, ki ga upravlja, kot tudi nacionalne predpise, ki se uporabljajo za vsakega od takih AIS. Navedene omejitve tveganj se prilagodijo glede na profil tveganja AIS, kot je bil razkrit vlagateljem v skladu s točko (c) člena 23(4) Direktive 2011/61/EU in kot ga je odobril vodstveni organ.

Člen 45

Merjenje in obvladovanje tveganja

1. UAIS sprejmejo ustrezne in učinkovite ukrepe, postopke in tehnike, s katerimi: (a) lahko kadar koli ugotavljajo, merijo, obvladujejo in spremljajo tveganja, ki so jim ali bi jim lahko bili izpostavljeni AIS, ki jih upravljajo; (b) zagotavljajo spoštovanje omejitev, določenih v skladu s členom 44.

2. Ukrepi, postopki in tehnike iz odstavka 1 so sorazmerni z naravo, obsegom in kompleksnostjo poslov UAIS in vsakega AIS, ki ga upravlja, in so skladni s profilom tveganja AIS, kot je bil razkrit vlagateljem v skladu s točko (c) člena 23(4) Direktive 2011/61/EU.

3. Za namene odstavka 1 UAIS za vsak AIS, ki ga upravlja, sprejme naslednje ukrepe: (a) vzpostavi ukrepe, postopke in tehnike merjenja tveganja, ki so potrebni za zagotovitev, da se lahko tveganja sprejetih pozicij in njihov delež v celotnem profilu tveganja natančno izmerijo na podlagi točnih in zanesljivih podatkov ter da so ukrepi, postopki in tehnike merjenja tveganja ustrezno dokumentirani; (b) izvaja redne teste za nazaj za preučitev veljavnosti ukrepov za merjenje tveganja, ki vključujejo napovedi in ocene na podlagi modelov; (c) redno izvaja ustrezne teste izjemnih situacij in analize scenarijev za obravnavanje tveganj, ki izhajajo iz morebitnih sprememb tržnih pogojev, ki lahko negativno vplivajo na AIS; (d) zagotovi, da je trenutna raven tveganja skladna z omejitvami tveganja, določenimi v skladu s členom 44; (e) vzpostavi, izvaja in vzdržuje ustrezne postopke, ki v primeru dejanske ali pričakovane kršitve omejitev tveganja AIS zagotavljajo pravočasne korektivne ukrepe, ki so v najboljšem interesu vlagateljev; (f) zagotovi, da za vsak AIS obstajajo ustrezni sistemi in postopki upravljanja likvidnosti v skladu z zahtevami, določenimi v členu 46.







ODDELEK 4

Upravljanje likvidnosti

(člen 16 Direktive 2011/61/EU)

Člen 46

Sistem in postopki upravljanja likvidnosti

UAIS so pristojnim organom matične države članice sposobni dokazati, da so vzpostavljeni ustrezen sistem upravljanja likvidnosti in učinkoviti postopki iz člena 16(1) Direktive 2011/61/EU, ob upoštevanju naložbene strategije, profila likvidnosti in politike odkupov vsakega AIS.

Člen 47

Spremljanje in obvladovanje likvidnostnega tveganja

1. Sistem upravljanja likvidnosti in postopki iz člena 46 zagotovijo vsaj, da: (a) UAIS ohranja raven likvidnosti v AIS, ki je primerna glede na njegove osnovne obveznosti, ki temeljijo na oceni relativne likvidnosti sredstev AIS na trgu, pri čemer se upošteva čas, ki je potreben za likvidacijo sredstev, cena ali vrednost, po kateri se lahko likvidirajo, in njihova občutljivost na druga tržna tveganja ali dejavnike; (b) UAIS spremlja profil likvidnosti portfelja sredstev AIS, pri čemer upošteva mejni prispevek posameznih sredstev, ki bi lahko pomembno vplivala na likvidnost, ter pomembne obveznosti in zaveze, potencialne ali druge, ki jih lahko ima AIS v povezavi z osnovnimi obveznostmi. Za te namene UAIS upošteva profil baze vlagateljev AIS, vključno z vrsto vlagateljev, sorazmerno velikostjo naložb in pogoji odkupa, ki veljajo za te naložbe; (c) če AIS vlaga v druge kolektivne naložbene podjeme, UAIS spremlja pristop, ki ga uporabljajo upravitelji teh drugih kolektivnih naložbenih podjemov pri upravljanju likvidnosti, vključno z izvajanjem rednih pregledov za spremljanje sprememb v določbah glede odkupa zadevnih kolektivnih naložbenih podjemov, v katere vlaga AIS. Ob upoštevanju člena 16(1) Direktive 2011/61/EU se ta obveznost ne uporablja, če se z drugimi kolektivnimi naložbenimi podjemi, v katere vlaga AIS, aktivno trguje na reguliranem trgu v smislu točke 14 člena 4(1) Direktive 2004/39/ES ali na enakovrednem trgu tretje države; (d) UAIS izvaja in vzdržuje primerne ukrepe za merjenje likvidnosti in postopke za oceno kvantitativnih in kvalitativnih tveganj pozicij in predvidenih naložb, ki imajo pomemben vpliv na profil likvidnosti portfelja sredstev AIS, tako da se lahko ustrezno izmerijo učinki na splošen profil likvidnosti. Uporabljeni postopki zagotovijo, da ima UAIS ustrezno znanje in razumevanje likvidnosti sredstev, v katera je AIS vlagal ali namerava vlagati, če je smiselno, vključno z obsegom trgovanja in občutljivostjo cen in/ali razliko med prodajno in nakupno ceno posameznih sredstev v običajnih in izjemnih likvidnostnih pogojih; (e) UAIS obravnava in izvaja orodja in ukrepe, vključno s posebnimi ukrepi, potrebnimi za obvladovanje likvidnostnega tveganja vsakega AIS, ki ga upravlja. UAIS opredeli vrste okoliščin, v katerih se lahko ta orodja in ukrepi uporabljajo, tako v običajnih kot v izjemnih okoliščinah, ob upoštevanju pravične obravnave vseh vlagateljev v AIS v povezavi z vsakim AIS, ki ga upravlja. UAIS lahko takšna orodja in ukrepe uporabi samo v teh okoliščinah in če so bila podana ustrezna razkritja v skladu s členom 108.

2. UAIS dokumentirajo svoje politike in postopke za upravljanje likvidnosti iz odstavka 1, jih pregledujejo vsaj na letni osnovi in jih posodabljajo v primeru kakršnih koli sprememb ali novih ukrepov.

3. UAIS v sistem in postopke za upravljanje likvidnosti iz odstavka 1 vključijo ustrezne ukrepe stopnjevanja, da lahko obravnavajo pričakovana ali dejanska zmanjšanja likvidnosti ali drugih izrednih situacij AIS.

4. Če UAIS upravlja AIS, ki je AIS zaprtega tipa brez finančnega vzvoda, se točka (e) odstavka 1 ne uporablja.

Člen 48

Omejitve upravljanja likvidnosti in testi izjemnih situacij

1. Če je primerno, UAIS, ob upoštevanju narave, obsega in kompleksnosti vsakega AIS, ki ga upravljajo, izvajajo in vzdržujejo ustrezne omejitve za likvidnost oziroma nelikvidnost AIS skladno s svojimi osnovnimi obveznostmi in politiko odkupov in v skladu z zahtevami iz člena 44, ki se nanašajo na kvantitativne in kvalitativne omejitve tveganja.

UAIS spremljajo spoštovanje navedenih omejitev, in če so omejitve presežene ali obstaja verjetnost, da bodo presežene, določijo zahtevane (ali potrebne) ukrepe. Pri določanju primernih ukrepov UAIS preučijo ustreznost politik in postopkov za upravljanje likvidnosti, primernost profila likvidnosti sredstev AIS in učinek netipičnih ravni zahtevkov za odkup.

2. UAIS redno izvajajo teste izjemnih situacij pod običajnimi in izjemnimi likvidnostnimi pogoji, ki jim omogočajo oceno likvidnostnega tveganja vsakega AIS, ki ga upravljajo. Testi izjemnih situacij: (a) se izvajajo na podlagi zanesljivih in najnovejših informacij v kvantitativnem smislu oziroma, če to ni primerno, v kvalitativnem smislu; (b) če je primerno, simulirajo zmanjšanje likvidnosti sredstev v AIS in netipične zahtevke za odkup; (c) pokrivajo tržna tveganja in kateri koli posledičen vpliv, med drugim tudi na pozive k doplačilu kritja, zahteve glede zavarovanja ali kreditne linije; (d) upoštevajo občutljivosti pri vrednotenju v izjemnih pogojih; (e) se izvajajo tako pogosto, kot je primerno glede na naravo AIS, pri čemer se upoštevajo naložbena strategija, profil likvidnosti, vrsta vlagatelja in politika odkupov AIS, vendar najmanj enkrat letno.

3. UAIS v zvezi z rezultati vseh testov izjemnih situacij ravnajo v najboljšem interesu vlagateljev.

Člen 49

Uskladitev naložbene strategije, profila likvidnosti in politike odkupov

1. Za namene člena 16(2) Direktive 2011/61/EU se za naložbeno strategijo, profil likvidnosti in politiko odkupov vsakega AIS, ki ga upravlja UAIS, šteje, da so usklajeni, če imajo vlagatelji možnost, da se njihove naložbe odkupijo na način, ki je skladen s pravično obravnavo vseh vlagateljev v AIS in v skladu s politiko odkupov in obveznostmi AIS.

2. Pri ocenjevanju usklajenosti naložbene strategije, profila likvidnosti in politike odkupov UAIS upošteva tudi vpliv, ki ga lahko imajo odkupi na osnovne cene ali na razlike med prodajnimi in nakupnimi cenami posameznih sredstev AIS.







ODDELEK 5

Naložbe v pozicije listinjenja

(člen 17 Direktive 2011/61/EU)

Člen 50

Opredelitve pojmov

Za namene tega oddelka:

(a) „listinjenje“ pomeni listinjenje v smislu člena 4(36) Direktive 2006/48/ES;

(b) „pozicija listinjenja“ pomeni pozicijo listinjenja v smislu člena 4(40) Direktive 2006/48/ES;

(c) „sponzor“ pomeni sponzorja v smislu člena 4(42) Direktive 2006/48/ES;

(d) „tranša“ pomeni tranšo v smislu člena 4(39) Direktive 2006/48/ES.

Člen 51

Zahteve za zadržani delež

1. UAIS prevzamejo izpostavljenost kreditnemu tveganju listinjenja v imenu enega ali več AIS, ki jih upravljajo, samo, če je originator, sponzor ali prvotni posojilodajalec UAIS izrecno razkril, da bo trajno zadržal pomemben neto ekonomski delež, ki bo v vsakem primeru znašal vsaj 5 %.

Za zadržanje pomembnega neto ekonomskega deleža v višini najmanj 5 % velja samo kar koli od naslednjega:

(a) zadržanje najmanj 5 % nominalne vrednosti vsake tranše, prodane ali prenesene na vlagatelje;

(b) v primeru listinjenja obnavljajočih se izpostavljenosti zadržanje deleža originatorja v višini najmanj 5 % nominalne vrednosti listinjenih izpostavljenosti;

(c) zadržanje naključno izbranih izpostavljenosti, ki so enakovredne vsaj 5 % nominalne vrednosti listinjenih izpostavljenosti, če bi bile te sicer listinjene v listinjenju, pod pogojem, da je število potencialno listinjenih izpostavljenosti ob izvedbi listinjenja najmanj 100;

(d) zadržanje tranše prve izgube in po potrebi drugih tranš, ki imajo enak ali strožji profil tveganja kot tiste, ki so prenesene ali prodane vlagateljem in ki ne zapadejo prej kot tiste, ki so prenesene ali prodane vlagateljem, tako da je zadržanje enako najmanj 5 % nominalne vrednosti listinjenih izpostavljenosti;

(e) zadržanje izpostavljenosti prve izgube v višini najmanj 5 % od vsake listinjene izpostavljenosti pri listinjenju.

Neto ekonomski delež se izračuna ob izvedbi listinjenja in se stalno vzdržuje. Za neto ekonomski delež, vključno z zadržanimi pozicijami, deležem ali izpostavljenostmi, se ne sme uporabljati nikakršno zmanjševanje kreditnega tveganja niti se ne smejo uporabljati kratke pozicije ali druga varovanja pred tveganji, prav tako pa se ga ne sme prodati. Neto ekonomski delež se za zunajbilančne postavke določi na podlagi nominalne vrednosti.

Za vsako listinjenje velja samo ena zahteva za zadržanje.

2. Odstavek 1 se ne uporablja, če so listinjene izpostavljenosti terjatve ali pogojne terjatve do institucij ali terjatve ali pogojne terjatve, ki jih v celoti, brezpogojno in nepreklicno jamčijo institucije, navedene v prvem pododstavku člena 122a(3) Direktive 2006/48/ES, in se ne uporablja za posle, navedene v drugem pododstavku člena 122a(3) Direktive 2006/48/ES.

Člen 52

Kvalitativne zahteve glede sponzorjev in originatorjev

Preden UAIS prevzame izpostavljenost kreditnemu tveganju listinjenja v imenu enega ali več AIS, zagotovi, da sponzor in originator:

(a) odobravata posojila na osnovi zanesljivih in jasno opredeljenih meril ter jasno določita postopek za odobritev, spremembo, obnovitev in ponovno financiranje posojil za izpostavljenosti, ki se bodo listinile, ki je enak tistemu, ki se uporablja za izpostavljenosti, ki jih držita;

(b) imata vzpostavljene in upravljata učinkovite sisteme za tekoče vodenje in spremljanje portfeljev in izpostavljenosti s kreditnim tveganjem, kot tudi za ugotavljanje in upravljanje problematičnih posojil ter oblikovanje ustreznih popravkov vrednosti in rezervacij;

(c) ustrezno razpršita vsak kreditni portfelj na podlagi ciljnega trga in splošne kreditne strategije;

(d) imata pisno politiko za kreditno tveganje, ki vključuje njune meje dovoljenega tveganja in politiko oblikovanja rezervacij ter opisuje, kako se meri, spremlja in obvladuje to tveganje;

(e) zagotovita dostop do vseh pomembnih podatkov o kreditni kakovosti in uspešnosti posameznih osnovnih izpostavljenosti, denarnih tokovih in zavarovanju za kritje izpostavljenosti listinjenju ter podatkov, ki so potrebni za izvedbo obsežnih in dobro premišljenih testov izjemnih situacij v zvezi z denarnimi tokovi in vrednostjo zavarovanj za kritje osnovnih izpostavljenosti. V ta namen se pomembne podatke določi na dan listinjenja oziroma na poznejši datum, če je to potrebno zaradi narave listinjenja;

(f) zagotovita dostop do vseh drugih relevantnih podatkov, potrebnih, da lahko UAIS izpolnjuje zahteve iz člena 53;

(g) razkrijeta raven zadržanega neto ekonomskega deleža iz člena 51, kot tudi vse zadeve, ki bi lahko ogrozile ohranjanje najmanjšega zahtevanega neto ekonomskega deleža, kot je naveden v tem členu.

Člen 53

Kvalitativne zahteve glede UAIS, ki so izpostavljeni listinjenju

1. Preden postanejo izpostavljeni kreditnemu tveganju listinjenja v imenu enega ali več AIS in po potrebi po tem, so UAIS pristojnim organom za vsako posamezno pozicijo listinjenja sposobni dokazati, da dobro razumejo navedene pozicije ter da izvajajo formalne politike in postopke, ki so primerni za profil tveganja zadevnih naložb AIS v pozicije listinjenja, za analizo in evidentiranje: (a) informacij, ki jih originatorji ali sponzorji razkrijejo v skladu s členom 51 za določitev neto ekonomskega deleža, ki ga trajno ohranjajo v listinjenju; (b) značilnosti tveganja posamezne pozicije listinjenja; (c) značilnosti tveganja osnovnih izpostavljenosti pozicije listinjenja; (d) dobrega imena in dejanskih izgub pri prejšnjih listinjenjih originatorjev ali sponzorjev v zadevnih kategorijah osnovnih izpostavljenosti pozicije listinjenja; (e) izjav in razkritij originatorjev ali sponzorjev oziroma njihovih zastopnikov ali svetovalcev o primerni skrbnosti za listinjene izpostavljenosti in po potrebi v zvezi s kakovostjo zavarovanja za kritje listinjenih izpostavljenosti; (f) če je primerno, metodologij in konceptov, na katerih temelji vrednotenje zavarovanja za kritje listinjenih izpostavljenosti, ter politik, ki jih sprejme originator ali sponzor, da zagotovi neodvisnost ocenjevalca; (g) vse strukturne lastnosti listinjenja, ki lahko bistveno vplivajo na uspešnost pozicije listinjenja institucije, kot so poravnava pogodbenih obveznosti po kaskadnem načelu (contractual waterfall) in z njim povezani sprožilci (waterfall related triggers), izboljšave kreditne kvalitete, izboljšave likvidnosti, sprožilci tržne vrednosti in za posamezen posel značilna opredelitev neplačila.

2. Če je UAIS prevzel izpostavljenost do pomembne vrednosti kreditnega tveganja listinjenja v imenu enega ali več AIS, redno izvaja teste izjemnih situacij, ki so primerni za takšne pozicije listinjenja v skladu s točko (b) člena 15(3) Direktive 2011/61/EU. Test izjemnih situacij je sorazmeren z naravo, obsegom in kompleksnostjo tveganj, povezanih s pozicijami listinjenja.

UAIS vzpostavijo formalne postopke spremljanja v skladu z načeli, določenimi v členu 15 Direktive 2011/61/EU, ki so sorazmerni s profilom tveganja zadevnega AIS v povezavi s kreditnim tveganjem pozicije listinjenja, da redno in pravočasno spremljajo informacije o uspešnosti izpostavljenosti iz naslova takšnih pozicij listinjenja. Takšne informacije vključujejo (če je ustrezno glede na specifično vrsto listinjenja in ni omejeno na vrste informacij, ki so dodatno opisane tukaj) vrsto izpostavljenosti, odstotek posojil, zapadlih pred več kot 30, 60 in 90 dnevi, stopnje neplačil, stopnje predčasnih plačil, posojila v izvršilnem postopku, vrsto zavarovanja in stopnjo zasedenosti nepremičnin ter porazdelitev pogostosti kreditnih točk ali drugih meril kreditne sposobnosti za osnovne izpostavljenosti, panožno in geografsko razpršenost ter porazdelitev pogostosti razmerij med posojilom in vrednostjo zavarovanja z obsegi, ki omogočajo lažjo ustrezno analizo občutljivosti. Če so osnovne izpostavljenosti same pozicije listinjenja, UAIS poleg informacij iz tega pododstavka o tranšah, ki so osnovne izpostavljenosti listinjenja, na primer imena izdajatelja in kreditne kakovosti, spremljajo tudi informacije o značilnostih in uspešnosti paketov osnovnih izpostavljenosti navedenih tranš.

UAIS uporabljajo iste standarde za analizo tudi za udeležbe ali prevzem izdaj listinjenja, kupljenih od tretjih oseb.

3. Za namene ustreznega obvladovanja tveganja in upravljanja likvidnosti UAIS, ki prevzamejo izpostavljenost kreditnemu tveganju listinjenja v imenu enega ali več AIS, ustrezno opredelijo, merijo, spremljajo, obvladujejo, nadzorujejo in sporočajo tveganja, nastala zaradi neusklajenosti med sredstvi in obveznostmi zadevnih AIS, tveganje koncentracije ali naložbeno tveganje, ki izhaja iz teh instrumentov. UAIS zagotovi, da profil tveganja takšnih pozicij listinjenja ustreza velikosti, splošni strukturi portfelja in naložbenim strategijam ter ciljem zadevnega AIS, kot so določeni v pravilih upravljanja ali aktu o ustanovitvi, prospektu in ponudbenih dokumentih AIS.

4. UAIS v skladu z zahtevami iz člena 18 Direktive 2011/61/EU zagotovijo, da obstaja ustrezna raven notranjega poročanja višjemu vodstvu, tako da je to v celoti seznanjeno z vsemi pomembnimi prevzemi izpostavljenosti listinjenjem in da se tveganja, ki izhajajo iz teh izpostavljenosti, ustrezno obvladujejo.

5. UAIS v poročila in razkritja, ki jih je treba predložiti v skladu s členi 22, 23 in 24 Direktive 2011/61/EU, vključijo ustrezne informacije o svojih izpostavljenostih kreditnemu tveganju listinjenja in postopkih za obvladovanje tveganja na tem področju.

Člen 54

Korektivni ukrepi

1. Če po prevzemu izpostavljenosti listinjenju UAIS odkrijejo, da določitev in razkritje zadržanega deleža nista izpolnila zahtev iz te uredbe, sprejmejo korektivne ukrepe, ki so v najboljšem interesu vlagateljev v zadevni AIS.

2. Če v danem trenutku po prevzemu izpostavljenosti zadržani delež postane manjši od 5 % in to ni posledica naravnega plačilnega mehanizma transakcije, UAIS sprejmejo korektivne ukrepe, ki so v najboljšem interesu vlagateljev v zadevni AIS.

Člen 55

Prehodni določbi

Členi 51 do 54 se uporabljajo za nova listinjenja, izdana 1. januarja 2011 ali kasneje. Členi 51 do 54 se po 31. decembru 2014 uporabljajo za obstoječa listinjenja, kjer se po tem datumu dodajo ali se nadomestijo nove osnovne izpostavljenosti.

Člen 56

Razlaga

Če posebna razlaga organa ESMA ali skupnega odbora evropskih nadzornih organov ni na voljo, se določbe tega oddelka razlagajo vzporedno z ustreznimi določbami Direktive 2006/48/ES in smernicami za uporabo člena 122a direktive o kapitalskih zahtevah z dne 31. decembra 2010 ( 2 ), ki jih je izdal Odbor evropskih bančnih nadzornikov, in njihovimi poznejšimi spremembami.







ODDELEK 6

Organizacijske zahteve – splošna načela

(člena 12 in 18 Direktive 2011/61/EU)

Člen 57

Splošne zahteve

1. UAIS: (a) vzpostavijo, izvajajo in vzdržujejo postopke odločanja ter organizacijsko strukturo, ki jasno in na dokumentiran način določa hierarhijo poročanja ter razporeja funkcije in naloge; (b) zagotovijo, da se relevantne osebe v UAIS zavedajo, katere postopke morajo upoštevati za pravilno opravljanje svojih dolžnosti; (c) vzpostavijo, izvajajo in vzdržujejo ustrezne mehanizme notranjega nadzora, ki so namenjeni zagotavljanju spoštovanja odločitev in postopkov na vseh ravneh UAIS; (d) vzpostavijo, izvajajo in vzdržujejo učinkovito notranje poročanje, sporočanje informacij na vseh zadevnih ravneh UAIS ter učinkovite pretoke informacij z vsemi vpletenimi tretjimi osebami; (e) vzdržujejo ustrezne in urejene evidence svojih poslov in notranje organizacije.

UAIS upoštevajo naravo, obseg in kompleksnost poslov ter naravo in obseg storitev in dejavnosti, ki se izvajajo pri navedenih poslih.

▼M2

UAIS pri izpolnjevanju zahtev iz prvega pododstavka upoštevajo tveganja glede trajnostnosti.

▼B

2. UAIS vzpostavijo, izvajajo in vzdržujejo sisteme in postopke, ki so primerni za ohranjanje varnosti, celovitosti in zaupnosti informacij, ob upoštevanju narave zadevnih informacij.

3. UAIS opredelijo, izvajajo in vzdržujejo ustrezno politiko neprekinjenega poslovanja, katere cilj je zagotoviti, da se v primeru izpada njihovih sistemov in postopkov ohranijo ključni podatki in funkcije ter nadaljujejo storitve in dejavnosti ali, kadar to ni mogoče, da se ti podatki in funkcije pravočasno obnovijo, njihove storitve in dejavnosti pa se začnejo hitro ponovno izvajati.

4. UAIS opredelijo, izvajajo in vzdržujejo računovodske politike in postopke ter pravila za vrednotenje, ki jim omogočajo, da pristojnemu organu na njegovo zahtevo pravočasno pošljejo računovodska poročila, ki prikazujejo resnično in pošteno sliko njihovega finančnega položaja ter so skladna z vsemi veljavnimi računovodskimi standardi in pravili.

5. UAIS izvajajo ustrezne politike in postopke za zagotovitev, da se politike odkupov AIS vlagateljem dovolj podrobno razkrijejo, še preden vložijo v AIS in v primeru pomembnih sprememb.

6. UAIS spremljajo in redno ocenjujejo ustreznost in učinkovitost svojih sistemov, mehanizmov notranjega nadzora in ukrepov, vzpostavljenih v skladu z odstavki 1 do 5, ter sprejmejo ustrezne ukrepe za odpravljanje vseh pomanjkljivosti.

Člen 58

Elektronska obdelava podatkov

1. UAIS sprejmejo ustrezne in zadostne ukrepe za vzpostavitev primernih elektronskih sistemov, ki omogočajo pravočasno in pravilno evidentiranje vsake portfeljske transakcije ali vpisa ali, kjer je ustrezno, naročila za odkup.

2. UAIS zagotovijo visoko raven varnosti pri obdelavi elektronskih podatkov ter po potrebi celovitost in zaupnost evidentiranih informacij.

Člen 59

Računovodski postopki

1. UAIS uporabljajo računovodske politike in postopke, kot so navedeni v členu 57(4), da zagotovijo zaščito vlagateljev. Računovodske evidence se vodijo tako, da se lahko sredstva in obveznosti AIS vedno neposredno identificirajo. Če ima AIS različne naložbene oddelke, se za vsakega od njih vodijo ločene evidence.

2. UAIS vzpostavijo, izvajajo in vzdržujejo računovodske politike in postopke ter politike in postopke vrednotenja, da zagotovijo, da se čista vrednost sredstev vsakega AIS natančno izračuna na podlagi veljavnih računovodskih pravil in standardov.

Člen 60

Nadzor s strani vodstvenega organa, višjega vodstva in nadzorne funkcije

1. UAIS pri notranjem razporejanju nalog zagotovijo, da so vodstveni organ, višje vodstvo in, kadar obstaja, nadzorna funkcija odgovorni za izpolnjevanje obveznosti UAIS iz Direktive 2011/61/EU.

2. UAIS zagotovi, da njegovo višje vodstvo: (a) nosi odgovornost za izvajanje splošne naložbene politike pri vsakem upravljanem AIS, kot je določeno, kjer je smiselno, v pravilih upravljanja sklada, ustanovnih aktih, prospektu ali ponudbenih dokumentih; (b) nadzoruje odobritev naložbenih strategij za vsak upravljani AIS; (c) nosi odgovornost za zagotovitev, da se politike in postopki vrednotenja v skladu s členom 19 Direktive 2011/61/EU opredelijo in izvršujejo; (d) nosi odgovornost za zagotovitev, da ima UAIS stalno in učinkovito funkcijo spremljanja skladnosti, tudi če to funkcija izvaja tretja oseba; (e) zagotovi in redno preverja, da se splošna naložbena politika, naložbene strategije in omejitve tveganja vsakega upravljanega AIS pravilno in učinkovito izvajajo in upoštevajo, tudi če funkcijo obvladovanja tveganja izvajajo tretje osebe; (f) odobri in redno preverja ustreznost notranjih postopkov, po katerih se sprejemajo naložbene odločitve za vsak upravljani AIS, ter tako zagotovi, da so take odločitve v skladu z odobrenimi naložbenimi strategijami; (g) odobri in redno pregleduje politiko obvladovanja tveganja ter ukrepe, postopke in tehnike za izvajanje te politike, vključno s sistemom omejitev tveganj za vsak upravljani AIS; (h) nosi odgovornost za vzpostavitev in uporabo politike prejemkov v skladu s Prilogo II k Direktivi 2011/61/EU; ▼M2 (i) nosi odgovornost za vključevanje tveganj glede trajnostnosti v dejavnosti iz točk (a) do (h). ▼B

3. UAIS tudi zagotovi, da njegovo višje vodstvo in, če je primerno, njegov vodstveni organ ali nadzorna funkcija: (a) ocenita in redno preverjata učinkovitost politik, ukrepov in postopkov, vzpostavljenih za namene izpolnitve obveznosti iz Direktive 2011/61/EU; (b) sprejmeta ustrezne ukrepe za odpravo vseh pomanjkljivosti.

4. UAIS zagotovijo, da njihovo višje vodstvo redno in vsaj enkrat na leto prejme pisna poročila o izpolnjevanju obveznosti, notranji reviziji in obvladovanju tveganja, v katerih je zlasti navedeno, ali so bili za odpravo morebitnih pomanjkljivosti sprejeti ustrezni ukrepi.

5. UAIS zagotovijo, da njihovo višje vodstvo redno prejema poročila o izvajanju naložbenih strategij in notranjih postopkov za sprejemanje naložbenih odločitev iz točk (b) do (e) odstavka 2.

6. UAIS zagotovi, da vodstveni organ ali nadzorna funkcija, če obstaja, redno prejema pisna poročila o zadevah iz odstavka 4.

Člen 61

Trajna funkcija zagotavljanja skladnosti

1. UAIS vzpostavijo, izvajajo in vzdržujejo primerne politike in postopke, ki so namenjeni odkrivanju morebitnega tveganja, da UAIS ne bi izpolnjeval obveznosti iz Direktive 2011/61/EU, ter s tem povezanih tveganj, ter vzpostavijo primerne ukrepe in postopke, katerih cilj je, da se tako tveganje čim bolj zmanjša in da se pristojnim organom omogoči učinkovito izvajanje njihovih pooblastil na podlagi navedene direktive.

UAIS upošteva naravo, obseg in kompleksnost poslov ter naravo in obseg storitev in dejavnosti, ki se izvajajo pri navedenih poslih.

2. UAIS vzpostavi in vzdržuje trajno in učinkovito funkcijo zagotavljanja skladnosti, ki deluje neodvisno in ima naslednje odgovornosti: (a) spremljanje in redno ocenjevanje ustreznosti in učinkovitosti ukrepov, politik in postopkov, vzpostavljenih v skladu z odstavkom 1, ter ukrepov, sprejetih za odpravljanje morebitnih pomanjkljivosti UAIS pri izpolnjevanju njegovih obveznosti; (b) svetovanje zadevnim osebam, pristojnim za opravljanje storitev in dejavnosti, in pomoč pri izpolnjevanju obveznosti UAIS iz Direktive 2011/61/EU.

3. Da lahko funkcija zagotavljanja skladnosti iz odstavka 2 pravilno in neodvisno opravlja svoje naloge, UAIS zagotovi, da: (a) ima funkcija zagotavljanja skladnosti potrebno pristojnost, vire, strokovno znanje in dostop do vseh ustreznih informacij; (b) se imenuje nadzornik za skladnost, ki je zadolžen za funkcijo zagotavljanja skladnosti in pripravo poročil o izpolnjevanju skladnosti, ki jih redno, vsaj enkrat na leto, predloži višjemu vodstvu in v katerih je zlasti navedeno, ali so bili za odpravo morebitnih pomanjkljivosti sprejeti ustrezni ukrepi; (c) osebe iz funkcije zagotavljanja skladnosti ne sodelujejo pri opravljanju storitev ali dejavnosti, ki jih nadzorujejo; (d) metoda za določanje prejemkov nadzornika za skladnost in drugih oseb v funkciji zagotavljanja skladnosti ne vpliva in ni verjetno, da bo vplivala na njihovo objektivnost.

Od UAIS pa se ne zahteva, da izpolnjuje obveznosti iz točk (c) ali (d) prvega pododstavka, kadar lahko dokaže, da ta obveznost ni sorazmerna glede na naravo, obseg in kompleksnost poslov ter vrsto in obseg njegovih storitev in dejavnosti in da je njegova funkcija zagotavljanja skladnosti še naprej učinkovita.

Člen 62

Trajna funkcija notranje revizije

1. Če je primerno in sorazmerno glede na vrsto, obseg in kompleksnost njihovih poslov ter naravo in obseg dejavnosti upravljanja skupnega portfelja, ki jih opravljajo pri teh poslih, UAIS vzpostavijo in vzdržujejo funkcijo notranje revizije, ki je ločena in neodvisna od drugih funkcij in dejavnosti UAIS.

2. Funkcija notranje revizije iz odstavka 1: (a) pripravi, izvaja in vzdržuje revizijski načrt za pregled in ocenjevanje ustreznosti in učinkovitosti sistemov, mehanizmov notranjega nadzora in ukrepov UAIS; (b) izdaja priporočila na podlagi rezultatov dela, opravljenega v skladu s točko (a); (c) preverja spoštovanja priporočil iz točke (b); (d) poroča o notranjerevizijskih zadevah.

Člen 63

Osebne transakcije

1. UAIS za vse zadevne osebe, ki sodelujejo pri dejavnostih, ki lahko privedejo do nasprotja interesov, ali ki imajo dostop do notranjih informacij v smislu člena 1(1) Direktive 2003/6/ES Evropskega parlamenta in Sveta z dne 28. januarja 2003 o trgovanju z notranjimi informacijami in tržni manipulaciji (zloraba trga) ( 3 ) ali do drugih zaupnih informacij v zvezi z AIS ali v zvezi s transakcijami z ali za AIS, vzpostavi, izvaja in vzdržuje ustrezne ukrepe, ki takšnim zadevnim osebam preprečujejo: (a) sklepanje osebnih transakcij s finančnimi instrumenti ali drugimi sredstvi, ki izpolnjujejo eno od naslednjih meril: (i) za transakcijo velja člen 2(1) Direktive 2003/6/ES; (ii) pri transakciji gre za zlorabo ali nepravilno razkritje zaupnih informacij; (iii) transakcija je v nasprotju ali bi lahko prišla v nasprotje z obveznostjo UAIS iz Direktive 2011/61/EU; (b) svetovanje ali prepričevanje, razen v okviru lastne zaposlitve ali pogodbe o storitvah, vsake druge osebe, naj sklene osebno transakcijo, ki je navedena v točki (a)(i) in (ii) ali ki bi drugače pomenila zlorabo podatkov, ki se nanašajo na tekoča naročila; (c) razkritje, razen v okviru lastne zaposlitve ali pogodbe o storitvah in ne glede na člen 3(a) Direktive 2003/6/ES, kakršnih koli informacij ali mnenj kateri koli drugi osebi, če zadevna oseba ve ali je za njo razumno pričakovati, da ve, da bi, ali pa je verjetno, da bi, zaradi takega razkritja druga oseba storila naslednje: (i) sklenila osebno transakcijo iz točke (a)(i) in (ii) s finančnimi instrumenti ali drugimi sredstvi ali pa bi to kako drugače pomenilo zlorabo podatkov, ki se nanašajo na tekoča naročila; (ii) svetovala drugi osebi ali jo prepričevala, naj sklene takšno osebno transakcijo.

2. Ukrepi, ki so navedeni v odstavku 1, morajo zlasti zagotoviti, da: (a) se vsaka zadevna oseba zaveda omejitev glede osebnih transakcij iz odstavka 1 in ukrepov, ki jih UAIS sprejme v zvezi z osebnimi transakcijami in razkrivanjem v skladu z odstavkom 1; (b) se UAIS takoj obvesti o vsaki osebni transakciji, ki jo sklene zadevna oseba iz odstavka 1, z uradnim obvestilom o taki transakciji ali z drugimi postopki, ki UAIS omogočajo identifikacijo takih transakcij; (c) se vodi evidenca osebne transakcije, o kateri je UAIS obveščen ali jo identificira, vključno z dovoljenji ali prepovedmi v zvezi s tako transakcijo.

Kadar določene dejavnosti UAIS opravljajo tretje osebe, UAIS za namene točke (b) prvega pododstavka zagotovi, da subjekt, ki opravlja dejavnost, vodi evidenco osebnih transakcij, ki jih je sklenila katera koli zadevna oseba iz odstavka 1, in te informacije na zahtevo takoj posreduje UAIS.

3. Odstavka 1 in 2 se ne uporabljata za osebne transakcije: (a) opravljene na podlagi storitve diskrecijskega upravljanja portfelja, pri katerih ni predhodne komunikacije v zvezi s transakcijo med upraviteljem portfelja in zadevno osebo ali drugo osebo, za račun katere je izvedena transakcija; (b) s KNPVP ali AIS, ki so v skladu s pravom države članice, ki za njihova sredstva zahteva enakovredno stopnjo razpršitve tveganja, predmet nadzora, kadar zadevna oseba in katera koli druga oseba, za katere račun se izvedejo transakcije, ne sodelujeta pri upravljanju navedenega subjekta.

4. Za namene odstavka 1 osebna transakcija vključuje tudi transakcije s finančnimi instrumenti ali drugimi sredstvi, ki se izvedejo v imenu ali za račun: (a) zadevne osebe; (b) katere koli osebe, s katero je zadevna oseba v sorodstvenem razmerju ali s katero je tesno povezana; (c) osebe, s katero je zadevna oseba v takem razmerju, da ima slednja neposreden ali posreden bistven interes za rezultate trgovanja, razen provizij ali opravnin za izvedbo trgovanja.

Člen 64

Evidentiranje portfeljskih transakcij

1. UAIS za vsako portfeljsko transakcijo v zvezi z AIS, ki ga upravlja, brez odlašanja izdela evidenco, ki vsebuje dovolj informacij za takojšnjo podrobno rekonstrukcijo naročila in izvršene transakcije ali sporazuma.

2. V zvezi s portfeljskimi transakcijami na izvedbenem mestu evidenca iz odstavka 1 vsebuje naslednje informacije: (a) ime ali drugo poimenovanje AIS in osebe, ki deluje za račun AIS; (b) sredstvo; (c) kjer je ustrezno, količino; (d) vrsto naročila ali transakcije; (e) ceno; (f) pri naročilih datum in točen čas prenosa naročila in ime ali drugo poimenovanje osebe, ki ji je bilo naročilo posredovano, pri transakcijah pa datum in točen čas odločitve o trgovanju in izvedbe transakcije; (g) kjer je ustrezno, ime osebe, ki posreduje naročilo ali izvaja transakcijo; (h) kjer je ustrezno, razloge za preklic naročila; (i) nasprotno stranko in izvedbeno mesto za izvedene transakcije.

3. V zvezi s portfeljskimi transakcijami AIS izven izvedbenega mesta evidenca iz odstavka 1 vsebuje naslednje informacije: (a) ime ali drugo poimenovanje AIS; (b) pravno in drugo dokumentacijo, ki je podlaga za portfeljsko transakcijo, vključno zlasti s sporazumom, kot je bil izvršen; (c) ceno.

4. Za namene odstavkov 2 in 3 izvedbena mesta vključujejo sistematičnega internalizerja iz točke 7 člena 4(1) Direktive 2004/39/ES, regulirani trg iz točke 14 člena 4(1) navedene direktive, večstranski sistem trgovanja iz točke 15 člena 4(1) navedene direktive, ustvarjalca trga iz točke 8 člena 4(1) navedene direktive ali drugega zagotovitelja likvidnosti ali subjekt, ki v tretji državi opravlja funkcijo, podobno funkcijam, ki jih zagotavljajo prej navedeni subjekti.

Člen 65

Evidentiranje naročil za vpis in odkup

1. UAIS sprejmejo vse razumne ukrepe, da zagotovijo, da se prejeti vpisi AIS, in, kadar je ustrezno, naročila za odkup evidentirajo nemudoma po prejetju vseh takih naročil.

2. Evidentirajo se naslednje informacije: (a) zadevni AIS; (b) oseba, ki daje ali posreduje naročilo; (c) oseba, ki prejme naročilo; (d) datum in čas naročila; (e) pogoji in način plačila; (f) vrsta naročila; (g) datum izvedbe naročila; (h) število enot ali deležev ali enakovredni zneski, ki so vpisani ali ki se odkupijo; (i) cena vpisa ali, kjer je ustrezno, odkupa za vsako enoto ali delež oziroma, kjer je ustrezno, znesek vpisanega in plačanega kapitala; (j) skupna vpisna ali odkupna vrednost enot ali deležev; (k) bruto vrednost naročila vključno s provizijo za vpis ali neto znesek brez provizije za odkup.

Informacije iz točk (i), (j) in (k) se evidentirajo takoj, ko so na voljo.

Člen 66

Zahteve v zvezi z vodenjem evidenc

1. UAIS zagotovijo, da se vse zahtevane evidence iz členov 64 in 65 hranijo najmanj pet let.

Pristojni organi pa lahko od UAIS zahtevajo, da zagotovijo, da se katera koli ali vse navedene evidence hranijo daljše obdobje, ob upoštevanju narave sredstva ali portfeljske transakcije, če je to potrebno, da lahko organ izvaja nadzorne naloge v skladu z Direktivo 2011/61/EU.

2. V primeru prenehanja dovoljenja UAIS se morajo evidence hraniti vsaj preostanek petletnega obdobja iz odstavka 1. Pristojni organi lahko zahtevajo, da se evidence hranijo daljše obdobje.

Če UAIS prenese svoje naloge v zvezi z AIS drugemu UAIS, zagotovi, da so evidence iz odstavka 1 na voljo drugemu UAIS.

3. Evidence se hranijo na nosilcu podatkov, na katerem se lahko informacije shranijo tako, da imajo pristojni organi v prihodnosti dostop do njih, ter v taki obliki in na tak način, da: (a) lahko pristojni organi hitro dostopijo do njih in rekonstruirajo vsako ključno fazo obdelave vsake portfeljske transakcije; (b) se lahko brez težav ugotovijo popravki ali druge spremembe ter vsebina evidenc pred kakršnimi koli takimi popravki ali spremembami; (c) druge manipulacije ali spremembe niso mogoče.







ODDELEK 7

Vrednotenje

(člen 19 Direktive 2011/61/EU)

Člen 67

Politike in postopki vrednotenja sredstev AIS

1. UAIS za vsak AIS, ki ga upravljajo, vzpostavijo, vzdržujejo, izvajajo in pregledujejo pisne politike in postopke, ki zagotavljajo zanesljiv, pregleden, celovit in ustrezno dokumentiran postopek vrednotenja. Politike in postopki vrednotenja zajemajo vse pomembne vidike procesa vrednotenja ter postopke in kontrole vrednotenja v zvezi z zadevnim AIS.

UAIS brez poseganja v zahteve nacionalne zakonodaje ter pravila upravljanja in akte o ustanovitvi AIS zagotovi, da se za AIS, ki ga upravlja, uporabljajo poštene, ustrezne in pregledne metodologije vrednotenja. Politike vrednotenja opredelijo, postopki pa izvajajo metodologije vrednotenja, ki se uporabljajo za vsako vrsto sredstev, v katero lahko AIS vlaga v skladu z veljavno nacionalno zakonodajo, pravili upravljanja in akti o ustanovitvi AIS. UAIS v določene vrste sredstev ne vlaga prvikrat, razen če je bila oziroma so bile za to konkretno vrsto sredstev opredeljene ustrezne metodologije vrednotenja.

Politike in postopki, ki določajo metodologije vrednotenja, vključujejo vhodne podatke, modele in izbirna merila za oblikovanje cen in izbiro virov tržnih podatkov. Politike in postopki določajo, da se cene pridobijo od neodvisnih virov, kadar koli je to mogoče in primerno. Izbirni postopek za določeno metodologijo vključuje oceno razpoložljivih zadevnih metodologij, pri čemer se upošteva njihova občutljivost na spremembe v spremenljivkah in kako konkretne strategije določajo relativno vrednost sredstev v portfelju.

2. Politike vrednotenja določajo obveznosti, vloge in odgovornosti vseh oseb, vključenih v postopek vrednotenja, vključno z višjim vodstvom UAIS. Postopki odražajo organizacijsko strukturo, kot je določena v politikah vrednotenja.

Politike in postopki vrednotenja obravnavajo najmanj naslednje:

(a) sposobnost in neodvisnost osebja, ki dejansko izvaja vrednotenje sredstev;

(b) specifične investicijske strategije AIS in sredstva, v katera bi lahko vlagal AIS;

(c) kontrole pri izbiri vhodnih podatkov, virov in metodologij vrednotenja;

(d) postopke stopnjevanja za odpravo razlik pri rezultatih vrednotenja sredstev;

(e) vrednotenje vseh prilagoditev, povezanih z velikostjo in likvidnostjo pozicij ali s spremembami v tržnih pogojih, kot je ustrezno;

(f) ustrezen čas za zaključek računovodskih evidenc za potrebe vrednotenja;

(g) ustrezno pogostost vrednotenja sredstev.

3. Če se imenuje zunanji cenilec, politike in postopki vrednotenja določijo postopek za izmenjavo informacij med UAIS in zunanjim cenilcem, da se zagotovi, da se posredujejo vse potrebne informacije, ki se zahtevajo za potrebe vrednotenja.

Politike in postopki vrednotenja zagotovijo, da UAIS izvaja začetne in redne skrbne preglede tretjih oseb, ki se imenujejo za izvajanje storitev vrednotenja.

4. Če vrednotenje izvaja UAIS sam, politike vključujejo opis varoval za funkcionalno neodvisno izvajanje vrednotenja v skladu s točko (b) člena 19(4) Direktive 2011/61/EU. Taka varovala vključujejo ukrepe za preprečevanje ali omejevanje kateri koli osebi, da neprimerno vpliva na način, na katerega neka oseba izvaja dejavnosti vrednotenja.

Člen 68

Uporaba modelov za vrednotenje sredstev

1. Če se za vrednotenje sredstev AIS uporablja model, se model in njegove glavne značilnosti obrazložijo in utemeljijo v politikah in postopkih vrednotenja. Razlog za izbiro modela, osnovni podatki, uporabljene predpostavke v modelu in razlogi za njihovo uporabo, kot tudi omejitve modelno zasnovanega vrednotenja se ustrezno dokumentirajo.

2. Politike in postopki vrednotenja zagotovijo, da pred uporabo model potrdi oseba z zadostnim strokovnim znanjem, ki ni bila vključena v proces oblikovanja modela. Postopek potrjevanja se ustrezno dokumentira.

3. Model mora predhodno odobriti višje vodstvo UAIS. Če model uporablja UAIS, ki sam izvaja funkcijo vrednotenja, odobritev s strani višjega vodstva ne vpliva na pravico pristojnega organa, da na podlagi člena 19(9) Direktive 2011/61/EU zahteva, da model preveri zunanji cenilec ali revizor.

Člen 69

Dosledna uporaba politik in postopkov vrednotenja

1. UAIS zagotovi, da se politike in postopki vrednotenja ter izbrane metodologije vrednotenja dosledno uporabljajo.

2. Politike in postopki vrednotenja in izbrane metodologije se uporabljajo za vsa sredstva v AIS, pri čemer se upoštevajo naložbena strategija, vrsta sredstev in, če je ustrezno, obstoj različnih zunanjih cenilcev.

3. Če posodobitev ni potrebna, se politike in postopki uporabljajo dosledno skozi čas, viri in pravila vrednotenja pa ostanejo enaki.

4. Postopki vrednotenja in izbrane metodologije vrednotenja se uporabljajo dosledno v vseh AIS, ki jih upravlja isti UAIS, pri čemer se upoštevajo naložbene strategije, vrste sredstev, ki jih drži AIS, in, če je ustrezno, obstoj različnih zunanjih cenilcev.

Člen 70

Redni pregledi politik in postopkov vrednotenja

1. Politike vrednotenja določajo redne preglede politik in postopkov, vključno z metodologijami ocenjevanja. Pregled se izvede vsaj enkrat letno in preden se AIS začne ukvarjati z novo naložbeno strategijo ali novo vrsto sredstev, ki jih trenutna politika vrednotenja ne zajema.

2. Politike in postopki vrednotenja opisujejo, kako se lahko uvedejo spremembe v politiki vrednotenja, vključno z metodologijo, in v kakšnih okoliščinah bi bilo to primerno. Priporočila za spremembe politik in postopkov se predložijo višjemu vodstvu, ki pregleda in odobri kakršne koli spremembe.

3. Funkcija obvladovanja tveganja iz člena 38 pregleda in po potrebi zagotovi ustrezno podporo v zvezi s politikami in postopki, ki se sprejmejo za vrednotenje sredstev.

Člen 71

Pregled posameznih vrednosti sredstev

1. UAIS zagotovi, da so vsa sredstva, ki jih drži AIS, pošteno in ustrezno ovrednotena. UAIS glede na vrsto sredstev dokumentira način, kako se oceni ustreznost in poštenost posameznih vrednosti. UAIS mora biti vedno sposoben dokazati, da so portfelji AIS, ki jih upravlja, ustrezno ovrednoteni.

2. Politike in postopki vrednotenja določajo postopek pregleda za posamezne vrednosti sredstev, če obstaja pomembno tveganje neustreznega vrednotenja, kot v naslednjih primerih: (a) vrednotenje temelji na cenah, ki so na voljo samo od ene same nasprotne stranke ali posredniškega vira; (b) vrednotenje temelji na cenah nelikvidne borze; (c) na vrednotenje vplivajo osebe, povezane z UAIS; (d) na vrednotenje vplivajo drugi subjekti, ki lahko imajo finančni interes za uspešnost poslovanja AIS; (e) vrednotenje temelji na cenah, ki jih je zagotovila nasprotna stranka, ki je originator instrumenta, zlasti če originator financira tudi pozicijo AIS v instrumentu; (f) na vrednotenje vplivajo ena ali več oseb znotraj UAIS.

3. Politike in postopki vrednotenja opisujejo postopek pregleda, vključno z zadostnimi in ustreznimi preveritvami in kontrolami upravičenosti posameznih vrednosti. Upravičenost se ocenjuje glede na obstoj ustrezne stopnje objektivnosti. Takšne preveritve in kontrole vključujejo vsaj: (a) preverjanje vrednosti s primerjavo med cenami, pridobljenimi od nasprotnih strank, in skozi čas; (b) potrjevanje vrednosti s primerjavo realiziranih cen z zadnjimi knjigovodskimi vrednostmi; (c) upoštevanje ugleda, doslednosti in kakovosti vira vrednotenja; (d) primerjavo z vrednostmi, ki jih ustvari tretja oseba; (e) preverjanje in dokumentiranje izjem; (